Чилонзордаги ЙТҲ оқибатида ҳайдовчи ҳам йўловчи ҳам вафот этди\n2022 йил 12 май тунги соат 03.00 ларда Чилонзор тумани Бунёдкор шоҳ кўчасида 1999 йилда туғилган У.М. «Spark» русумли (давлат рақами 01 Р 337 НВ) автомобилни ишончнома асосида бошқариб, тезликни ошириши оқибатида рул бошқарувини йўқотган ва йўлни ажратиб турувчи қисмидаги бетон устунга урилган.\nЙТҲ натижасида автомобил ҳайдовчиси олган тан жароҳатлари билан воқеа жойида вафот этган. Автомобил йўловчиси – 1995 йилда туғилган К.Ш. шифохонага олиб борилган, бироқ шифокорларнинг саъй-ҳаракатларига қарамасдан вафот этган. Вафот этганларнигн оила аъзоларига ҳамдардлик билдирамиз.\nМазкур ҳолат юзасидан Тошкент шаҳар ИИББ Тергов бошқармаси томонидан Ўзбекистон Республикаси Жиноят кодексининг 266-моддаси 3-қисми билан жиноят иши қўзғатилган. Тергов давом этмоқда.\nКиритилди: 17:37 12.05.2022. Ўқилди: 1387 марта. Фикрлар сони: 0 та.\nҚўшма Штатлар Украинадан буғдой ва маккажўхори экспорт...


Умар ибн Хаттоб -\nУмар ибн Хаттоб тўрт халифанинг иккинчиси, ҳақ билан ботилни ажратиб, «Форуқ» лақабини олган, жаннатга кириши башорат қилинган ўн саҳобанинг бири. Илк бор «Амирал муминин» лақабини олган халифа. Исломга Расулуллоҳ пайғамбар қилиб юборилишининг олтинчи йили кирдилар. Олдин бу дийнга қарши бўлиб, бир-икки бор Расулуллоҳни ўлдиришга ҳам қасд қилдилар. Лекин Аллоҳ бу кишини Ислом дийнига ҳидоят қилиб қўйди. Бу зот Исломга киришларидан бир-икки кун олдин Расулуллоҳ:\n«Аллоҳим, Исломни Умар билан қувватлагин», деб дуо қилдилар. Аллоҳ пайғамбарининг дуосини қабул қилиб, ҳазрати Умарни Исломга ҳидоят қилиб қўйди. Бу ҳодиса тарих китобларида қуйидагича келтирилади:\n«Бир куни Умар ибн Хаттоб қиличини ялан¬ғочлаб, Расулуллоҳни ўлдирмоқни қасд қилиб кетаётганида, тўсатдан Наъим ибн Абдуллоҳ учраб қолади. Умарнинг ҳолини кўриб, «Қаерга кетаяпсан?» деб сўрайди. Умар ибн Хаттоб:\n«Қурайшнинг олиҳаларини сўккан, илоҳни ягона деб, пайғамбарликни даъво қилаётган Муҳаммадни ўлдириш учун кетяпман», деб жавоб беради. Наъим:\n«Аввал синглинг ва куёвингга қарасанг-чи, улар Муҳаммаднинг дийнига киришди-ку!» дейди. Умар йўлидан қайтиб, синглисининг уйи томон юради. Умар синглисининг уйига келганида Хаббоб ибн Арт розияллоҳу анҳу Фотима ва унинг эрига Қуръон ўқиб бераётган эди. Умар эшикни тақиллатади. Фотима эшикни очади. Умар уйга кирмай туриб, аввал синглисидан Исломга киргани ҳақидаги хабар рост ёки ёлғонлигини суриштиради. Кейин у куёвини дўппослаб кетади. Буни кўрган синглиси у кишига ёпишади. Умар синглисини туртиб, уни ҳам қонга белайди. Шунда синглиси йиғлаб:\n«Бизни уриб, ўлдириб юбор, лекин бу дийндан қайтмаймиз», деб, қатъий туриб олади. Шунда Умарнинг қалби юмшаб, қилган ишидан афсусланади. Синглисидан Қуръон оятлари битилган варақни тортиб олмоқчи бўлганида, у:\n«Сен нопоксан, ғусл қилмагунингча буни ушлашинг мумкин эмас», дейди. Умар ғусл қилиб келиб, варақни қўлига олади. Унда Тоҳа сурасининг қуйи¬даги оятлари бор эди:\n«Сенга Қуръонни бахтсиз бўлишинг учун нозил қилганимиз йўқ. Фақат (Роббисидан) қўрқувчи кимсаларга эслатма қилиб туширдик. (Бу Қуръон) ер ва буюк осмонларни яратган Зот тарафидан нозил қилингандир...» (2-4 - оятлар).\nУмарнинг қалбида бир нарса шуълаланди. Бу шуъла Ислом нурининг учқуни эди. Бу учқун келажакда оловга айланиб, бутун дунёни забт этиши керак эди.\nШунда Хаббоб беркиниб ётган жойидан чиқиб, «Эй Умар, хурсанд бўл, мен Расулуллоҳ соллаллоҳу алайҳи васалламнинг сен ҳақингда «Аллоҳим, Исломни Умар билан қувватлагин», деб дуо қилаётганларини эшитдим», деди.\nУмар Расулуллоҳ соллаллоҳу алайҳи васаллам билан кўришиш нияти борлигини айтади. Хаббоб у кишини Расулуллоҳ соллаллоҳу алайҳи васалламнинг ҳузурларига бошлаб боради. Шу кундан бошлаб, мусулмонларга бўлаётган тазйиқу азоб-уқубатлар сезиларли даражада камаяди.\nТолҳа ибн Убайдуллоҳ айтади:\n«Умар Исломга кирганларидан кейин мушрикларнинг зулмидан анча халос бўлдик».\nҲижратга рухсат берилганида мусулмонларнинг кўпчилиги беркиниб, кечаси ҳижрат қилишни танлашди. Лекин Умар кундузи Каъба олдига келиб, тавоф қилдилар, сўнгра ҳижрат қилишларини эълон қилдилар. Ва Қурайшга қарата: «Кимнинг онасининг боласиз, хотининг бева, болаларининг етим қолишини хоҳласа, менга шу тоғнинг орқасида учрасин», деб айтдилар. Лекин ҳеч ким у кишига қарши чиқишга журъат қила олмади.\nУмар ибн Хаттоб Бадр, Уҳуд, Хандақ ва бундан бошқа ҳамма жангу фатҳларда иштирок этдилар.\nУмар ибн Хаттоб Абу Бакр Сиддиқдан сўнг Ислом умматининг иккинчи халифаси бўлдилар. Бу вақт ичида катта ҳаракат қилиб, Форс, Миср, Шом, Ироқ ва бошқа жойлар фатҳ этилди. Ҳазрати Умар даврларида Исломнинг 12 минг минбари барпо этилди.\nАбдуллоҳ ибн Масъуд айтадилар:\n«Умар ибн Хаттобнинг Исломга киришлари ғалаба бўлса, ҳижрат қилишлари ёрдам, халифа бўлишлари эса раҳмат эди».\nҲазрати Умар ўз халифаликлари даврида кўплаб ислоҳотлар, янгиликлар қилдилар. Мусулмонларнинг Байтулмолларини таъсис этдилар. Басра ва Куфа шаҳарларини қурдилар. Катта ободончилик ишларини олиб бордилар, халифаликни юритиш ишларида катта янгиликларни амалга оширдилар. Бу зот халифаликни ниҳоятда адолат билан юргиздилар, Ислом дийнининг равнақи йўлида ниҳоятда катта хизмат қилдилар.\nҲазрати Умар олим, тадбирли, доно, тақволи, дунёда зоҳид, аччиқ бўлса-да, ҳақ сўз сўзловчи киши эдилар. У киши ҳаммаси бўлиб Расулуллоҳ соллаллоҳу алайҳи васалламдан 539та ҳадис ривоят қилдилар. Бу зотдан бир нечта саҳобалар ривоят қилганлар. У зот ривоят қилган ҳадислардан учта «Саҳиҳ» соҳиблари ўз китобларига киритишган.\nваллоҳу аълам 4572


Эрон президенти Ғарбни мулоҳазали бўлишга чақирди\n07 июл 2022, Тошкент вақти: 00:21\nЭрон Президенти Ҳасан Руҳоний ўз ҳукумати “халқ ҳуқуқларини ядровий дастурга алмашмайди”, дея баён қилди. Руҳоний бу сўзларни сешанба куни диний уламолар олдида қилган чиқишида айтди.\nРуҳоний Ғарб давлатлари Эронга қарши “санкция ва босимлар билан натижага эриша олмасликларини” тушунишлари лозим, дея таъкидлади.\nҒарб ядровий масалага доир музокараларда “мантиқ, соғлом фикр ва ўзаро тушуниш тилида гаплашса”, Теҳрон “оқиллик, мулоҳазакорлик ва мантиқ тилида жавоб беришга тайёр”, деди Эрон раҳбари.\nШу ой охирларида Эрон Ташқи ишлар вазири Жавад Зариф ва Европа Иттифоқи Ташқи сиёсат бўйича мутассадиси Кэтрин Эштон Нью Йоркда Эроннинг мунозарали ядровий дастурига оид музокаралар қайта бошлаш учун учрашади.\nҒарб Эронни яширин тарзда ядровий қурол ясашга уринаётганликда айблаб келади. Теҳрон бу айбловларни рад этиб, ўз ядровий дастури тинч мақсадларни кўзлашини айтади.


Жавоҳир Зокиров болалиги, ёлғончилар, туҳматлар ҳақида\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жавоҳир Зокиров болалиги, ёлғончилар, туҳматлар ҳақида\t12:19, 26 сентябрь\t“Қисқа ва лўнда” лойиҳасининг бу галги меҳмони — актёр Жавоҳир Зокиров. Актёрнинг шахсий ҳаёти ва фаолияти ҳақида кечган очиқ-ойдин суҳбатимиз давомида унинг болалиги ва ижодий янгиликлари ҳақида гаплашдик. Қисқа ва лўнда суҳбатимизни эса ушбу саҳифада ўқишингиз мумкин. Мавсум янгилиги.\nШу кунларда “Дийдор” театр студияси раҳбари Ўзбекистон халқ артисти Баҳодир Йўлдошев бошчилигида Пиримқул Қодировнинг “Юлдузли тунлар” асари устида ишлаяпмиз. Спектаклга тайёргарлик ҳар куни эрта тонгдан бошланиб кечагача давом этмоқда. Ушбу спектаклга иқтидорли ва машҳур актёрлар жалб қилинган. Шунингдек янги бир картина ҳам катта экранларга чиқиш арафасида. Номини ҳозирча ошкор қилолмайман. Аммо янги киноасар ҳам томошабинларга маъқул келади деган умиддаман. Бундан ташқари, “Барон-2” фильмининг сценарийси устида иш олиб бориляпти. Ҳадемай “Барон”нинг давомини ҳам тасвирга олиш бошлаб юборилади. Энг катта янгиликлардан бири бу — ўзимизнинг продюсерлик марказимизни очишимиз. Бу ҳақида ҳозирча тўлиқ маълумот бера олмайман, аммо тез кунларда ҳаммасидан бохабар бўласиз.\nАвваламбор тушкунликка тушмасликка ҳаракат қиламан. Чунки инсоннинг энг ашадий душмани ҳам айнан шу тушкунлик. Агар ўзим истамаган ҳолда тушкунликка тушсам, унда яхши мусиқа эшитишга киришаман. Кўнглим истаган қўшиқ ёки мусиқани тингласам, кайфиятим бирдан ўзгаради. Бундан ташқари банд бўлишга, ўзимни ишга “кўмиб” ташлашга ҳаракат қиламан. Спорт.\nБолалигимда жуда кўп спорт турлари билан шуғуланганман — сузиш, футбол, каратэ, стол тенниси... Сузишга онам олиб борардилар, футболга эса матабдаги дўстларим билан борганман. Футболни жуда яхши кўрардим. Каратэ билан шуғуланишимга эса ўша пайтлардаги кумирим Брюс Ли сабаб бўлган. Унинг иштирокидаги фильмларни кўриб унга ўхшашни истардим. Ҳозир эса афсуски спортга кўп вақт ажратолмайман. Имконим бўлганда сузишга бориб тураман холос. Мўъжиза.\nБу жуда кенг тушунча. Ҳаётимизда, ҳар бир кунимизда содир бўлаётган воқеа-ҳодисаларнинг ўзи бир мўъжиза-ку! Қуёшнинг чиқиши, куннинг ботиши, одамзоднинг дунёга келиши, яшаётганимиз... Фақат бунга ишонадиганлар ва ишонмайдиганлар бор. Мен ишонадиганлар сирасига кираман.\nТўнғичим — Ариф 10 ёшда. Футбол ўйнашни жуда яхши кўради. Криштиано Роналдунинг мухлиси. Кенжатойимиз — Саидкарим декабрда икки ёшга тўлади. Жуда шўх. Бир ерда жим ўтирганини кўрмайсиз. Ҳозирдан санъатга қизиши борлигини сезаман. Мусиқани яхши кўради. Миш-миш.\nАфсуски, машҳурлар ҳақида турли гап-сўзлар тарқалиши одатий ҳолга айланиб боряпти. Бу жуда ёмон. Кўп йиллик ижодий фаолиятимда мен ҳақимда ҳам бўлар-бўлмас, ёлғон ва ёқимсиз хабарларни тарқатишган. Улардан энг ёмони мени гиёҳванд дейишгани. Яхши билмаган кишиси ҳақида туҳмат гаплар тарқатадиганларга инсоф берсин. Ёлғон гапиришса.\nОдамлар билан суҳбатда самимийликни қадрлайман. Шу сабаб менга ёлғон гапиришаётганини тезда англаб оламан. Бундан ташқари, ёлғончиларни ташқи кўриниши ҳам уни фош этиб қўяди. Мени алдаган инсон билан урушиб, гап талашиб ўтирмайман. Унинг қандайлигини билганимдан сўнг, индамай алоқани узаман. Узр сўраш.\nАйбим учун кечирим сўраш мен учун қийинчилик туғдирмайди. Беайб инсоннинг ўзи йўқ. Ҳеч ким идеал эмас, билиб-билмай хато қилишимиз мумкин. Лекин кимдир нотўғри иш қилса, уни кўра-била туриб жим туролмайман, ўша инсон хафа бўлса ҳам айбини айтаман. Аммо бундай пайтда сўрамайман. Чунки, мен ноўрин гапирмаган бўламан-да... Ёмон кўрган савол.\n“Нега сизга фақат салбий қаҳрамонларнинг ролини беришади?”, деган саволни ёмон кўраман. Чунки бу саволга ҳар бир интервьюдан жавоб берганман. Қайта-қайта сўрашгани билан жавобим ўзгармайди-ку.\nАлия СУЛАЙМАНОВА тайёрлади\nШварценеггер Трампнинг президентлик билан бирга продюсерлик қилиш фикрини қўллаб-қувватлади\t«Айтишга уяламан, аммо иложим йўқ!»\tYulduz_giftbox дўкони асосчиси Юлдуз Ойхўжаева автоҳалокатга учради\tПарвиз Фаттоев кўп сонли мухлисларнинг танқидларига дангал жавоб қайтарди\t«Эрим ишдан бери келмайди!..»\t«Севади-ю, хиёнат қилишдан тўхтамайди...»\tОтправить


O‘zLiDePнинг навбатдаги оммабоп тарғибот тадбири Хоразмда ташкил этилди | O'zLiDeP\nO‘zLiDePнинг навбатдаги оммабоп тарғибот тадбири Хоразмда ташкил этилди\nБу йилги сайлов компаниясига “Янги Ўзбекистон, янги сайлов” шиори остида старт берилиб, илк бора мамлакатимизда сайловлар янги Сайлов Кодекси асосида ўтказилмоқда.\nАйни пайтда ана шундай муҳим кампанияда фаол иштирок этиб, ғалаба қозониш Ўзбекистон Либерал-демократик демократик партиясининг асосий вазифасига айланди. Шу мақсадда жойларда O‘zLiDePнинг сайловолди оммавий тарғибот тадбирлари янгича фарматда ташкил этилаётгани партиянинг аҳоли ичига янада яқинроқ кириб боришида, халқ билан ҳамнафас бўлиб иш юритишида муҳим аҳамият касб этмоқда.\nХоразмнинг Урганч шаҳридаги “Авесто” мажмуасида ўтказилган “Янги Ўзбекистонни биргаликда қурамиз!” номли оммавий тарғибот тадбирида кўтаринки кайфият ҳукмронлик қилди.\nКарнай-сурнай садолари остида воҳадаги маслакдошларини чақириққа ундаш билан бошланган тадбир партия вакиллари, тадбиркору спортчиларнинг партия ҳақидаги илиқ фикрларини билдириши, фуқароларни ҳам партиянинг мақсад ва вазифаларини қўллаб-қувватлашга даъват этиш билан бошланди. Партия вилоят Кенгаши раиси Ислом Файзуллаев ва бошқа партия вакиллари сўзга чиқиб, партия бугунги кунда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси асосида иш олиб бораётганини ҳамда сайловолди дастури ҳам шу асосда ишлаб чиқилаётганини алоҳида таъкидладилар.\n-Бу каби тарғибот тадбирлари аҳолининг айниқса, ёшларнинг онгига янада чуқурроқ кириб боришга, халқ билан бирга бўлишга ундайди. Партиянинг сайловолди дастурларини оммабоп тадбирлар орқали тарғиб қилиб бориляпти, халқнинг ҳам фикрлари инобатга олиняпти, - дейди партия фаоли Наргиза Рахимова.\nТарғибот тадбирида иштирок этган турли соҳа вакиллари, ёшлар, партиянинг қўллаб-қувватлаши билан ўз тадбиркорлик фаолиятини бошлаган юзлаб ёшлар, тадбиркорлар, фермерлар O‘zLiDePнинг амалий ишлар партияси эканлигини бир овоздан эътироф этишди. Майдон узра янграган ҳайқириқлар, олқишлар, одамларнинг кўзида ёниб турган қувонч ва ишонч учқунлари партиянинг сафи тобора кенгайиб бораётгани ҳамда халқ ишончига кириб борганининг яна бир ёрқин ифодасидир.\nАйтиш жойизки, “Авесто” мажмуасида ўтказилган тарғибот тадбирига нафақат партия фаоллари, балки, ижтимоий тармоқлар, турли акциялар орқали хабардор бўлган фуқаролар ҳам ташриф буюриб, мароқли ҳордиқ олдилар.\n-Мен кеча Урганч буюм бозори олдида ўтказилган акцияда қатнашиб бугунги концертга таклифномани қўлга киритган эдим. Бугун мана оила аъзоларимиз билан бирга келдик. Бизга байрам жудаям ёқди. O‘zLiDeP сайловларга бошқача ёндашувда кириб келаяпти. Ўзим ҳеч бир партияга аъзо бўлмасам ҳам партияларнинг фаолиятини кузатиб бораман, O‘zLiDePнинг йўналишлари, ғоялари менга ёқади. Бўлажак сайловларда партияни қўллаб-қувватлаймиз,- дейди фуқаро Акмал Ўразметов.\nАйниқса, хоразмча янграган шўх куй-қўшиқлар йиғилганлар кайфиятига кайфият қўшиб, тадбирнинг янада файзли ўтишини таъминлади.\n-Биз Ҳазорасп туманидаги “UzAuto motors” АЖ Хоразм вилоят филиали қошидаги бошланғич партия ташкилоти аъзолари ҳам партиямизнинг сайловолди тарғибот тадбирида фаол иштирок этаяпмиз. Бугунги байрам дастури бизга жуда ёқди. Бизнинг корхонамизда 2000 нафарга яқин ишчи-ходимларимиз бор. Шундан 900 нафардан ортиғи партия сафида бирлашган. Бўлажак сайловларда биз жамоамиз билан O‘zLiDePни қўллаб-қувватлаймиз, - дейди партия фаоли Зокир Маткаримов.\n-Мен Туркманистонликман. Урганч Давлат Университетида таҳсил оламан. Ўзбекистондаги ислоҳатларни, сиёсий жараёнларни бевосита кузатиб бораман. O‘zLiDeP партиялар ичида энг фаол сиёсий кучга эга эканлигига амин бўлдим. Бугунги байрам тадбирига курсдошларимиз билан келдик. Бизга бу партиянинг ғоялари ёқди. Сайловларда омад тилайман, - дейди туркманистонлик талаба Хидирбой Қурбондурдиев.\nБу каби сайловолди, ҳар қандай расмиятчиликдан ҳоли, эркин муҳитда ўтаётган оммавий тадбирлар воҳанинг барча туман, шаҳарларида бўлиб ўтиши режалаштирилган.


G-20 саммити бўлиб ўтади\nБугун Лондонда ривожланган йигирма давлат раҳбарлари саммити бошланади. Йиғилишда глобал иқтисодий бўҳронни бартараф қилиш масаласи кўрилади.\nХалқаро валюта жамғармаси маълумотига кўра, глобал иқтисодиёт Иккинчи жаҳон уруши давридан бери энг кўп пасайишини башорат қилинаётган 2009 йилда 50 миллион одам ўз иш жойини йўқотиши мумкин.\nСаммит арафасида Франция президенти ва Германия канцлери йиғилишда молия бозорларида қатъий қоидалар жорий этиш масаласи кўрилишини талаб қилди.\nАҚШ президент Барак Обама давлатлар янги қонунлар жорий этиш ёки бўҳрондан қутқариш дастурлари учун маблағ ажратишнинг қай бири муҳим эканини ажрата олмаслиги мақсадга эришишга халал беришини айтди:\n- Мен ушбу учрашув бўҳрон билан боғлиқ муаммоларга ечим топиш учун барча давлатлар келишиб ҳаракат қилиши кераклигини кўрсатишига ишонаман. Турли томонлар якдил эмаслиги ҳақидаги гаплар бўрттирилган гаплар, холос, деди АҚШ раҳбари.\nХабарларга кўра, ривожланган йигирма давлат Халқаро валюта жамғармаси орқали бўҳрондан қутқариш дастурлари учун 750 миллиард доллар маблағ ажратилишига тайёргарлик кўрмоқда.\nСаммит пайтида норозилик намойишлари давом этиши кутилмоқда.


Қўзғолонни хотирлаб - | Hizb-Uzbekiston.info\nHome›МАТБУОТ БАЁНОТИ›Қўзғолонни хотирлаб\nҒафлатда қолганлар қачон кўзларини очадилар?!\nШубҳасиз, Шомдаги муборак қўзғолон бошлангандан буён бутун дунё давлатлари унга нисбатан душманона позицияни эгаллаб, макр қилиб келишди. Бутун дунё давлатлари, ўзаро тил бириктириб, бу муборак қўзғолон йўлига чоҳ қазишди. Ўзаро ролларни тақсимлаб олишганидан кейин иккига бўлиниб, шаклда ихтилоф қилишди, мазмун-моҳиятда бирлашишди. Бири Шом тоғути тарафида туриб, уни қўллаб-қувватлаган бўлса, иккинчиси қўзғолон тарафдорлари ва дўстлари эканини даъво қилди… Мақсад, қўзғолонни эгаллаб, жиловлаб олиш, сўнг уни зулматли тақдир (яъни Американинг сиёсий ечими) сари мажбуран ҳайдаб бориш эди. Буларнинг барчаси кундек аён бўлиб, ҳеч бир ғайриоддий ери йўқ. Чунки ҳақ билан ботил ўртасидаги кураш давом этмоқда. Ҳақ аҳлига қарши макр қилиш сиёсати ҳануз тўхтагани йўқ.\nوَقَدْ مَكَرُوا مَكْرَهُمْ وَعِندَ اللَّـهِ مَكْرُهُمْ وَإِن كَانَ مَكْرُهُمْ لِتَزُولَ مِنْهُ الْجِبَالُ\n«Дарҳақиқат, улар ўзларининг макрларини қилдилар. (Лекин) агар уларнинг макрлари сабабли тоғлар емирилиб кетадиган бўлса-да, уларнинг (бу) макр-ҳийлалари Аллоҳ ҳузурида (маълумдир)» [Иброҳим 46]\nШом аҳлига қарши турган давлатлардан кўра, унга дўстлик изҳор қилган давлатларнинг хатари кўпроқдир. Бу «дўст»лар турли услубларни ишга солиб, айрим гуруҳ етакчиларини қаттиқ ғафлатда ухлатишга муваффақ бўлишди, аввал уларни сулҳ ва музокаралар йўлига солгач, сўнг «нусрат», «озодлик» каби хомхаёллар оғушига ғарқ қилди.\n«(Шайтон) уларга ваъдалар берур, хомхаёлларга мубтало қилур. Охир-оқибатда шайтон берган ваъдалар фақат ёлғон-сароб бўлиб чиқар» [Нисо 120]\nБу етакчилар – кофир Ғарб улардаги орзуни амалга ошишига ҳаргиз йўл қўймаслигидан ва музокаралар макру алдов услубларидан бири эканидан ўзларини унутганга солди. Ана, уларнинг кўз ўнгида Фаластиннинг аҳволи бунга мисол бўла олади. Музокаралар Фаластин аҳли ҳуқуқларидан бир озгинасини бўлса ҳам қайтариб бердими?! Қуруқ орзу-истаклар уларни нималарга элтди?!\nЭй Ислом диёри маркази бўлмиш Шомдаги мусулмонлар!\nМана, қўзғолонингиз бошланганига ҳам роса етти йил бўлди. Минг афсуски, бу қўзғолон жарликка қулаб, ўзининг мустаҳкам асосларидан тойилди, шиорларидан ҳоли қолди. Шом тоғутига қарши бўлган жанг ўзаро жангга айланди. Охир бориб, золимлар хотиржам, мазлумлар эса қўрқувда қолди… Бас энди, қачон ғофиллар кўзларини очадилар?! Майиб-мажруҳлар инграши, тул хотинлар ноласидан қачон уйғониб, анави «қўллаб-қувватловчи» давлатлар билан алоқани буткул узадилар, қачон Роббул оламин чақириғини қабул қиладилар?! Қачон қўзғолонни тирилтириш учун музокара уйқусидан кўз очадилар, қачон?!\nБиз қўзғолонимиз муваффақияти қаерда эканини қачон тушуниб етамиз, ахир, то Аллоҳнинг арқонини маҳкам ушлаб, қўзғолоннинг мустаҳкам асосларига қаттиқ амал қилиб, Ҳизб ут-Таҳрир аъзолари тақдим этаётган ва ақидамиздан балқиб чиққан лойиҳани қабул қилмас эканмиз, қўзғолонимиз ҳаргиз муваффақиятга эришолмайдику?! Ахир, Ҳизб аъзолари кемамизни ғарқ бўлмасидан олдин қутқариб қолиш ва қулаш арафасида турган деворни тиклаб қўйиш учун кечани-кеча, кундузни-кундуз демай фаолият олиб бормоқдаларку?! Шундай бўлгач, кофир Ғарб қўзғолонингизни адаштириб, йўқ қилиш ва қонхўр, ювиндихўр режимни сақлаб қолиш мақсадида ясаб берган сиёсий етакчилардан қўлни ювиб, қўлтиққа уриш ҳамда етакчиликни ишончли холис кишилар қўлига топшириш пайти аллақачон келди. Бу холис кишилар ишларни ўз оқимига қайта юргизиб, қўзғолон компасини соғлом йўлига қайтарадилар. Шубҳасиз, бу йўл қонхўр режимни ағдариб, ўрнига Росулуллоҳ САВ башорат қилган Пайғамбарлик минҳожи асосидаги иккинчи рошид Халифаликни барпо қилиш йўлидир. Бу дунёда куч-қудратга элтадиган ва охиратда зафар келтирадиган йўл, Аллоҳ ҳаққи, мана шудир.\n«Бас, амал қилгувчилар мана шунинг учун амал қилсинлар!» [Соффат 61]\n«Аллоҳ Ўз ишида ғолибдир лекин одамларнинг кўплари (буни) билмайдилар» [Юсуф 21]\nЭлектрон почта: [email protected] – [email protected]\nЭй Шом аҳли сизнинг халос бўлишингиз сизни ёрдамсиз қолдирганлар қўлида эмас, балки ўз қўлингиздадир\nРоссия Ҳизб ут-Таҳрир аъзоларини ҳатто Швецияда ҳам таъқиб қилмоқда


Умр ғанимат — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nАллоҳ таоло ўзи яратган махлуқларидан бирининг номи билан қасам ичиши уни нақадар қадри баланд, унинг аҳамиятли эканлигини англатади. Вақт Аллоҳ таоло томонидан берилган улуғ неъматлардан биридир. Ундан самарали фойдаланиб, ҳар бир онларини мазмунга тўлдириб борсак ҳаётимиз қадри ортади. Беҳуда сарфланган вақтимиз бизга фақат афсус-надомат олиб келади.\nИнсон азиз умрини ва олтиндан ҳам қимматли бебаҳо вақтини ғанимат билиши лозимлигини Қуръони карим оятлари шундай талқин қилади: Аллоҳ таоло: «Ахир Биз сизларга эслатма оладиган киши эслатма олгудек узун умр бермаганмидик?! Сизларга огоҳлантиргувчи (пайғамбар) ҳам келган эди-ку!» (Фотир сураси, 37-оят).\nМуоз Ибн Жабал (р.а)дан ривоят қилинади. Пайғамбаримиз соллаллоҳу алайҳи васаллам айтдилар: «Қиёмат куни банда қайта тирилиб қадами ердан кўтарилмасдан туриб ундан 4 нарса: Умрини қандай кечиргани, ёшлигини нималар билан ўтказгани, мол-мулкини қаердан олиб қаерга сарфлагани, илмга қандай амал қилгани ҳақида сўрайди».\nБундан кўриниб турибдики, инсон вақтини сарфлашда Аллоҳ таоло олдида масъулиятни ҳис қилмоғи керак. Ҳар бир мусулмон вақт қиймати унинг ҳар бир қисм ва ҳар бир масаласига эътибор бериб, ундан унумли фойдаланиб эзгу амал, илм олишга сарфламоғи лозим. Вақтни барча имкониятларидан фойдаланиб қолиш, дин ва дунёсида фойда берадиган, Ватан равнақи, эл-юрт тинчлиги, миллатни яхшилик ва фаравонликка, моддий ва маънавий юксалишга олиб борадиган ишлар билан машғул қилиш лозим. Мўъминлар амири Умар Ибн Хаттоб (р.а.) «Сизни ҳисоб-китоб қилинмасдан аввал ўзларингизни сарҳисоб қилингиз ва қилган амалларингиз ўлчанмасдан аввал сизлар ўз амалларингизни тортиб кўринг» дердилар.\nҲар биримиз ўтаётган кунимиз, вақтимиздан ибрат олмоғимиз лозим. Зеро, кеча ва кундуз янгиларни эскиртиради, узоқларни яқин қилади, умрларни қисқартиради, ёшларни қаритади, кексаларни фонийлик сари етаклайди. Ҳукамолардан бири шундай дейди: “Ким кунини бекорга ўтказса, бир яхши амални қилмаса, инсонларга чиройли сўз ёки яхши муомала қилмаса, бир илму маърифат ҳосил қилмаса, у кунига жабр қилиб, ўзига зулм қилибди”. Доно халқимизда бир мақол бор, унда шундай дейилади: “Вақтинг кетди, бахтинг кетди” Ҳа, вақт гўё улуғ бахт кабидир, уни ғанимат билмаслик катта гуноҳдир. Кунлар, вақтлар тинмай ўтса-ю, қайтиб келмас дақиқаларимизга бепарво бўлсак, бундан панду-насиҳат олмасак, икки дунё саодатига асло мушарраф бўла олмаймиз. Албатта, оқилу донишманд инсон атрофга ибрат назари билан боқади, дунёда кечаётган ҳодиса ва ўзгаришларга, олтиндан қимматли вақтни қадрлаш зарурлигини қалбида тасдиқлайди ва шунга мувофиқ иш тутади.


Оқсоқоллар ўзбек жангариларига қарши “жиҳод” эълон қилди\nПокистоннинг Жанубий Вазиристон минтақасидаги қабилалар оқсоқоллари бу ердан бошпана топган Ўзбекистон исломий ҳаракати жангариларига қарши “жиҳод” эълон қилгани хабар қилинмоқда.\nБунга жангариларнинг маҳаллий қабилалар вакиллари билан ўта кучайиб бораётган можаролари сабаб бўлган.\nЖанубий Вазиристонда маҳаллий қабилалар ва хорижлик жангарилар, хусусан, Тоҳир Йўлдош бошчилигидаги ЎИҲ аъзолари ўртасидаги қуролли тўқнашувлар уч ҳафтадан буён тингани йўқ. Покистон Ички ишлар вазирлиги матбуот котиби Офтоб Аҳмад Шерпао бу тўқнашувларда 200дан ортиқ киши ўлгани, уларнинг аксари хорижлик жангарилар эканини билдирди.\n“Озодлик” радиосининг Покистондаги мухбири Сайид Фаридун Иброҳимнинг маълум қилишича, Жанубий Вазиристондаги қабила оқсоқоллари халқаро терроризмга қарши курашаётган Покистон ҳукумати билан ҳамкорлик қилишни хоҳлаб, 19 март куни хорижлик жангариларни қуролсизлантиришга уринган пайтда отишма содир бўлиб, маҳаллий қўмондонлардан бири нобуд бўлган.\n“Тўқнашувнинг асосий сабаби шуки, маҳаллий қўмондонлардан бири хорижликлардан қуролсизланиш ва Вазиристонни тарк этишни талаб қилган. Ҳозир қабилалар Покистон ҳукуматини қўллаб-қувватлашни хоҳлайди. Улар “Ал-Қоида” тармоғини ташкил этган гуруҳлар ҳамда Тоҳир Йўлдош ва унинг тарафдорларига қарши”, – деди Сайид Фаридун Иброҳим.\nДеҳлидаги Ҳиндистон институти директорининг тадқиқотлар бўйича ўринбосари генерал Арун Сахгалнинг айтишича, “Толибон” ҳаракати, асосан, икки гуруҳдан иборат. Биринчи гуруҳ пуштун миллатига мансуб маҳаллий халқ вакилларидан, бошқаси толиблар ғоясини қўллаб-қувватловчи хориждан келган турли миллат вакилларидан иборат. Жанубий Вазиристон вилоятидаги сўнгги қуролли тўқнашувлар айнан шу гуруҳлар ўртасида бормоқда.\n“Мендаги сўнгги маълумотларга кўра, қуролли тўқнашувлар тўхтаган. Толибларнинг асосий матбуот вакили бўлган мулла Дадуллоҳ у ерга бориб, толибларнинг икки гуруҳи ўртасидаги қарама-қаршиликка чек қўйган. Ҳозир икки гуруҳ яна ўз кучларини бирлаштираётгани ҳақида маълумотлар олинмоқда”, – деди Арун Сахгал.\nЖорж Маршал номидаги Европа хавфсизлик тадқиқотлари марказининг терроризм дастури раҳбари Ник Прат фикрича, биринчидан, Вазиристон вилоятидаги қабилалар аҳолиси хорижликларни, улар ким бўлишидан қатъий назар, ёқтирмайди. Иккинчидан, қабила оқсоқоллари “Ал-Қоида” гуруҳи асосчиси шайх Усама бин Лодинни жуда ҳурмат қилгани ва ЎИҲнинг айрим жангарилари маҳаллий қизларга уйлангани боис, уларнинг Вазиристон ҳудудида яшашига рухсат берган.\nБин Лодин омма кўзидан йўқолганига кўп бўлди. Унинг ўринбосари Айман аз-Завоҳирий эса “Ал-Қоида” таркибида ўзгартишлар қилмоқда ва аҳён-аҳёнда оммавий ахборот воситалари орқали баёнотлар бермоқда.\nНик Пратнинг таъкидлашича, агар бин Лодин ўлган бўлса, Покистондаги қабила оқсоқоллари унинг ортида бирлашган хорижликларга мезбон бўлиш мажбуриятини бундан буён ўзидан соқит қилган ва уларни Вазиристондан сиқиб чиқаришга қарор қилган, оқибатда ўзбек жангарилари билан қуролли тўқнашувлар юз бераётган бўлиши мумкин.\n“Урушнинг икки сабаби бўлиши мумкин. Биринчи сабаб, Вазиристондаги маҳаллий қабилалар хорижликларни ёмон кўриши, иккинчиси, бин Лодин вафот этиб, у ердаги вазият устидан ягона назорат бўлмай қолган. Айни пайтда ўзбек жангарилари ва маҳаллий қабилалар ўртасида бораётган қуролли тўқнашувга шу икки омил сабаб бўлиши мумкин”, - деди Ник Прат.\nУ Жанубий Вазиристонда юз берган сўнгги отишмалар сабабли Тоҳир Йўлдош ва унинг тарафдорлари қийин вазиятда қолганини айтади.\n“Менимча, ҳарбий нуқтаи назардан у жуда ёмон вазиятда. Шу боис, у маҳаллий қабилалар раҳбарлари билан келишувга эришиш учун бор имкониятини ишга солади. Агар у бу ишнинг уддасидан чиқа олмаса, Тоҳир Йўлдош ва унинг кетидан келган ўзбек жангарилари яккаланиб қолади”, – дейди ғарблик таҳлилчи.


Кун мавзулари, 01 март 2014\n16 декабр 2019, Тошкент вақти: 13:16\nшанба 1 март 2014\nХонқада "Олтин балиқ" ошхонаси ёниб кул бўлди\nХоразм вилояти Хонқа туман марказидаги “Олтин балиқ” ошхнасига ўт кетиши натижасида икки одам куйиш жароҳати олди. Жума куни рўй берган бу ҳодиса ёнғин хавфсизлигига риоя этмаслик оқибатида рўй бергани айтилмоқда.\nADIDAS болалар қўли билан терилган пахтани ишлатмаслик бўйича пешқадам\nАҚШдаги “Responsible Sourcing Network” ташкилоти спорт кийимлари ишлаб чиқарувчи машхур Adidas ширкатининг Ўзбекистонда болалар ва мажбурий меҳнат эвазига етиштирилган пахтадан фойдаланишга чек қўйиш йўлидаги уринишларини олқишлади.\n“Чиқиш визаси одамларни судсиз жазолаш тизимига айлантирилди”\nФуқароларидан ўз конституциясига зид тарзда четга чиқиш визаси талаб қилувчи дунёнинг саноқли давлатларидан бири бўлган Ўзбекистонда бу изн акс этган стикер дефицити вужудга келди. Электр¸ газ ва бензиндан кейин чет элга чиқиш "изни" ҳам камëблик касб қилди.\nҚозоғистон UzDaewoo машиналарига тақиқни 2015 йилгача тўхтатиши мумкин\nЎзбекистон автомобиль саноати вакиллари Қозоғистон расмийлари билан UzDaewoo машиналарига жорий қилинган тақиқни бекор қилиш борасида музокара қилмоқда.\nOzodlikOnline: Ўзбекистон аэропортларида Сизни қандай текширишди?\nОзодлик манбаларига кўра¸ йил бошидан Ўзбекистон аэропортларидан кириб-чиқувчиларнинг электрон ахборот воситаларини текшириш кучайтирилган. МХХ ходимлари йўловчиларнинг исломий¸ мухолиф ва мустақил Интернет нашрларига қанчалик қизиқишини ўрганиб¸ "тегишли" чора кўрмоқда. Сиз ҳам шундай текширувга дуч келдингизми? 3 март куни Тошкент вақти билан 21:05дан бошлаб шу мавзудаги жонли суҳбатга қўшилинг!\n13 яшар синглисини туғдирган хоразмлик йигит устидан суд бошланди\n27 февраль куни Хоразм вилояти Шовот тумани Бўйрачи қишлоғида яшовчи 13 яшар туғишган синглиси номусига тегиб, уни ҳомиладор қилган 25 яшар йигит устидан маҳкама жараёни бошланди. Озодлик манбаларига кўра¸ ҳозирда қиз ўқишни уйида давом эттираяпти¸ чақалоқ эса “Болалар уйи”га топширилган.\nЎзбекистон аэропортларида йўловчилар компьютерлари "ҳаддан ортиқ" текширилмоқда\nЎзбекистон аэропортларида йўловчиларга тегишли компьютер ва мобил телефонларни текшириш чоралари кучайтирилди. Россиядаги меҳнат муҳожирлари Озодликка етказган бу хабарни Ўзбекистон Миллий хавфсизлик хизматидаги Озодлик манбаси тасдиқлади.\nНикоҳ ўқишни монополияга айлантирган муллалар нархини оширмоқда\nОзодликка мурожаат қилган ўзбекистонликларга кўра¸ айрим маҳаллий муллалар¸ республика диний идорасидан келган қандайдир ҳужжат борлигини иддао қилиб¸ никоҳ ўқиш учун 50 мингдан 100 минг сўмга қадар пул талаб қилмоқда. Озодлик боғланган Ўзбекистон Мусулмонлари идораси мутасаддиси¸ бундай ҳужжат йўқлиги ва никоҳ учун бериладиган ҳақ ихтиëрий белгиланишини билдирди.\nНамангандаги газ қуйиш шахобчасида “Нексия” портлади. Дунёга машҳур ёзувчи Пауло Коэло ўзбек газетасига интервю берди. Сурхондарё ҳайвонот боғидаги Линда лақабли шер тўртта шербачча туғди. Жорий ҳафта маҳаллий матбуот шу каби воқеалар ҳақида ёзди.\n"Ўзбек машиналари импортини тўхтатиш Қозоғистоннинг ўз қарори"\nЕвросиё Иқтисодий комиссияси расмийлари Қозоғистоннинг Ўзбекистонда ишлаб чиқарилаëтган Nexia ва Matiz автообиллари сотиб олишни тўхтатишига Божхона Иттифоқи қоидаларининг алоқаси йўқлигини айтишди. Қозоқ нашрлари бу тақиқнинг ўзбек машиналари техник даражаси Божхона Иттифоқи талабига мос келмаслиги боис жорий этилганини билдирган эди.\nИИВ "экстремист диндор"лар овини давом эттирмоқда\nЎзбекистон махсус хизматлари диний- экстремистик ва террорчи ташкилотларга мансубликда гумонланаётган қарийб 1500 одамни қидирувга бергани ҳақидаги махфий ҳужжат фош этилди. Ўзбекистон Ички ишлар вазирлигининг Жиноят қидирув ва терроризмга қарши кураш бош бошқармаси томонидан тузилган ушбу рўйхатга жами 1444 шахс киритилган.\nЎзбекистонда аёллар қотиллари бир умрга қамалди\nЎзбекистон ва Қозоғистонда 11 нафар аёлни ўлдирганлик, зўрлаганлик ва талаганликда айбланган икки шахс умрбод қамоқ жазосига ҳукм қилинди.


Янги iPhone чиқиши нима сабабдан кечиктирилди?\n19:42 / 18.04.2017\nЭкспертларнинг фикрича, янги моделдаги iPhone 2017 йилнинг сентябрида бармоқ изларини олиш билан боғлиқ мураккабликлар туфайли чиқарилмайди. У дисплей шишаси остида жойлашади, деб хабар бермоқда Mashable.\nСенсорни экран остига олиб келиш янги смартфонга янада “тозароқ” дизайнга эга бўлиш ва дисплей учун кўпроқ жой ажратиш имконини беради. У, миш-мишларга кўра, олдинги панелни эгаллайди. Инсайдерлар маълумотига кўра эса, Home тугмаси ҳам сенсорли бўлади ва шиша остига жойлаштирилади.


Роналду: Менга ишонмайдиганлар борми яна?\n28 декабрь, 2016, 07:59\n"Реал" ва Португалия терма жамоаси етакчиси Криштиану Роналду 2016 йил ўзи учун фаолиятидаги энг омадлиси эканини таъкидлади.\n- Ҳар тарафдан олиб қарасак ҳам 2016 йил мен учун ўта омадли бўлди, - деди Криштиану Роналду. - "Реал" ва Португалия терма жамоаси билан улкан ютуқларга эришдим, "Олтин тўп"ни қўлга киритдим. Хўш, энди менга ишонмайдиганлар қолдими?\nДарҳақиқат, Криштиану "Реал" таркибида Европа чемпионлар лигаси, Европа Суперкубоги, клублар ўртасидаги жаҳон чемпионати ғолиби, Портагулия терма жамоаси билан Европа чемпиони бўлди. Шахсий мукофотлари коллекциясини барча футболчилар орзу қиладиган "Олтин тўп" билан безади. Қатор турнирларда такрорланиши жуда қийин бўлган рекордларни ўрнатди.


Нарх-навонинг бунчалик тез ўзгараётгани нимага боғлиқ? — Ishonch Gazetasi\nНарх-навонинг бунчалик тез ўзгараётгани нимага боғлиқ?\nСўнгги пайтларда нарх-навонинг ўзгариши мисли кўрилмаган воқеликка айланмай қолди. Боиси жамоат транспорти чипталари нархи 1400 сўм бўлганига ўрганмасимиздан бурун нон нархи ошди. Машина олиш учун пул жамғараётганлар эса мўлжални қандай олишни билмай ҳалак. Нарх-наво тез-тез ўзгариб тургандан кейин шу-да: режали қилинган иш ҳам якунда ўхшамай қолади. Хўш, авваллари вақти-вақти билан, йилда бир, кўпи билан икки марта амалга ошириладиган нарх-наводаги ўзгаришлар суръати бугун нега тезлашди?\nБизда «инвестиция чанқоқлиги» деган тушунча пайдо бўлди\n— Ҳақиқатан ҳам, охирги икки йилда бизда инфляция даражаси маълум бир даражада бошқа давлатларга нисбатан юқори бўлди. Бу нима билан изоҳланади? Энг аввало, бошқа давлатлар 30 йил олдин қилинган бозор тамойилларига ўтишни биз ҳақиқий ҳаётда охирги 3 йилда амалга оширдик. Яъни нархларни эркинлаштирдик. Биз шу пайтгача бошқариладиган нархларни ҳақиқий бозор ҳолатидан келиб чиқиб эмас, аксинча хўжалик юритувчи субъектларга зарари бўлса-да, нархни паст даражада ушлаб турдик. Лекин буни бозор кўтармайди. Шунинг учун биринчи қилаётган ишимиз — бошқариладиган нархларни эркинлаштириш орқали келгуси фаолият учун заминни мустаҳкамлашдан иборат бўлди.\nИккинчи сабаби, бу ҳам объектив сабаб, бизда «инвестиция чанқоқлиги» деган тушунча пайдо бўлди. Айни пайтда ҳудудларда инвестицион фаолликни оширишга эътибор қаратилмоқда. Албатта, бу қўшимча маблағ ва ресурсни иқтисодиётга чиқаришни тақозо этди. Банк кредитлари ҳам, инвестицион кредитлар ҳам давлат ресурсларини чиқариш орқали амалга оширилди. Бу ўз-ўзидан иқтисодиётдаги пул миқдорининг кўпайишига олиб келди. Натижада инфляция сақланиб қолди.\nУчинчи сабаби, бу — валюта бозорини эркинлаштиришдир. Ҳамма давлатлар валютасини эркин айирбошлашни ташкил қилганда инфляция бир неча баробар ошиб кетган. Бизда валюта сиёсатини эркинлаштириш қарийб 9 ой тайёргарлик кўриш орқали амалга оширилди. Шунинг учун инфляция 2-3 баробар ошиб кетмади. Агар эътибор берадиган бўлсак, валюта курсимиз қарийб 2 баробар ошди. Бу ўз-ўзидан нархларнинг ҳам 2 баробар ошишига асос бўлиши мумкин эди. Йўқ, олиб борилган иқтисодий, пул-кредит ва солиқ-бюджет сиёсати нархларнинг ҳаддан зиёд ошиб кетишининг олдини олди.\nЭнди масаланинг моҳиятига назар солсак, юқори даражадаги инфляция иқтисодиётга ҳам, аҳолига ҳам ўзининг салбий таъсирини кўрсатади. Шу нуқтаи назардан келиб чиққан ҳолда, биз 2020 йилдан бошлаб бу борада Марказий банкка бевосита боғлиқ бўлган ҳамда инфляцияни жиловлаш учун Ҳукуматга боғлиқ бўлган ишларни амалга ошириш бўйича чора-тадбирлар комплексини ишлаб чиққанмиз. Дастур асосида мўлжалланган тадбирларимиз амалга ошадиган бўлса, 2021 йилдан бошлаб бир рақамли инфляцияга тушиш ва 2023 йилдан бошлаб инфляцияни таргетлаш механизми асосида 5-6 фоизлик инфляцияга эришиш мўлжалланган.\nТўғри, ҳар қандай иқтисодий ўсишлар маълум босқичларни босиб ўтиш орқали амалга оширилади. Аммо уларнинг амалда ўзини нечоғли оқлашини вақт кўрсатади, натижалар исботлайди.\nБозор нархини талаб ва таклиф бошқаради\nТошкент молия институти ўқитувчиси:\n— Ўзбекистонда нарх-навонинг тез-тез ўзгариши бир нечта омилларга боғлиқ. Улардан биринчиси, инфляция даражасини юқори эканлиги, иккинчиси, экспорт ва импорт ҳажмининг мутаносиб эмаслиги, учинчиси, бу товарларга нисбатан талаб ва таклифни кескин ўзгаришидир. Аслида бозордаги нарх-навони 4 унсур: талаб, таклиф, нарх ва рақобат бошқаради. Шу пайтгача бозорларимизда аҳолининг қуйи қатламини ҳимоя қилиш мақсадида кўпчилик товарларга демпинг, яъни пасайтирилган нархлар қўлланиларди. Эндиликда эркинлаштирилган нархлар жорий қилинмоқда. Нарх-навонинг тез-тез ўзгараётгани айни шу жараёнга ҳам боғлиқ.\nБиргина мисол: авваллари бир дона нон 600 сўмдан сотилар эди. Ваҳоланки, уни ишлаб чиқариш ундан қимматга тушарди. Эркинлаштирилган нархлар тизимида ишлаб чиқарувчилар барча харажатларни инобатга олган ҳолда, маҳсулоти нархини ўзи белгилаш ҳуқуқига эга бўлади. Тўғри, аввал ҳам ишлаб чиқарувчи ўз товари нархини белгилаган. Аммо кундалик истеъмолдаги зарурий озиқ-овқат маҳсулотлари учун пасайтирилган нарх амал қиларди. Эркинлаштирилган нарх тизимига ўтилиши шунинг учун кўпчиликда нарх-наво тез-тез ўзгаряпти, деган тасаввурни уйғотмоқда. Қолаверса, бизда маҳсулот ишлаб чиқаришда фойдаланиладиган технологиялар ҳам нисбатан эски, яъни самарадорлиги юқори эмас. Бу кўп харажат талаб қилади, натижада товарларнинг нархи ҳам ошади. Агар тадбиркорларимиз ишлаб чиқариш ва хизмат кўрсатиш тизимларига янгича ёндашув, замонавий техника ва технологияларни, замонавий бошқарув услубларини жорий этиб соғлом рақобат муҳитини шакллантирмас экан, маҳсулот ва хизматлар нархлари тез-тез ошиб ёки тушиб туриши кузатилаверади.\nДемак, хулоса қилишга ҳали шошмаслик керак. Боиси иқтисодиётимизда эркинлаштирилган нарх тизими эндигина жорий қилинди. Агар у ўзини тўла оқласа, ишлаб чиқарувчилар ҳам истеъмолчилар билан ҳисоблашишга мажбур бўлади. Ахир, талаб юқори бўлган жойда маҳсулот тури ҳам кўпаяди. Ўзаро рақобатда эса сифатли ва ҳамёнбоп товарларгина «яшаб» қолади. Шу тариқа маҳсулот таннархидаги ўзгаришлар ҳам жуда юқори бўлмаслиги таъминланади.\nСирасини айтганда, эркинлаштирилган нархлар тизими нарх-наво ўзгариб туришига сабаб бўлса-да, ишлаб чиқарувчилар ўртасида ўзаро соғлом рақобат муҳити бошланишига ҳам имкон яратади.\nИнвестиция дастурларини шакллантириш ва молиялаштиришнинг янги тартиби муҳокама…\nПандуслар энди панд бермайди


Тадбиркорликда иштиёқ бирламчи\nэканлигини тажрибали тадбиркорлар алоҳида таъкидлашди\nМамлакатимиз бўйлаб ўтказилаётган Глобал тадбиркорлик ҳафталиги доирасида шаҳримизда ҳам қатор тадбирлар ташкил этилди.\nЎзбекистон Республикаси Президентининг 2017 йил 7 февралдаги «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги фармони ижросини таъминлаш мақсадида Ўзбекистон ёшлар иттифоқи, Ўзбекистон Савдо-саноат палатаси, Халқаро бизнес ва технологиялар уюшмаси томонидан ўтказилаётган ҳафталик доирасида 30 дан ортиқ тадбирлар, учрашувлар ташкил этилиши белгиланган.\nШаҳримизда ҳафталик доирасида, дастлаб вилоятимизнинг фаол ёшлари, ёш тадбиркорларнинг «JV MAN Auto-Uzbekistan» ва «Sam Antep Gilam» қўшма корхоналарига саёҳати ташкил этилди. Иштирокчилар мазкур корхоналардаги ишлаб чиқариш жараёни, маҳсулотлар ва у ерда меҳнат қилаётган ёшлар билан яқиндан танишишди.\n— Ушбу корхоналарда бўлиб, мамлакатимизда саноат соҳасида амалга оширилаётган ислоҳотларнинг натижасига гувоҳ бўлдик, — дейди Ўзбекистон ёшлар иттифоқининг Каттақўрғон шаҳар транспорт касб-ҳунар коллежи бошланғич ташкилоти етакчиси Достон Эшпўлатов. — Бу ерда ишлаб чиқарилаётган юқори сифатли маҳсулотлар жаҳон бозорида ҳам ҳар қандай хориж маҳсулотлари билан рақобатлаша олади. Энг муҳими, ушбу корхоналар ишчи-ходимларининг асосий қисми тенгдошларимиздан иборат экан. Уларнинг иш жараёни, яратилган шароитлар тадбир иштирокчиларида катта қизиқиш уйғотди.\nШундан сўнг тадбиркорлик соҳасида муваффақиятли фаолият юритиб, юксак натижаларга эришиб келаётган Халқаро бизнес ва технологиялар уюшмаси асосчиси Ҳикмат Абдураҳмонов, «Murad Buildings» асосчиси Мурод Назаров, «Paynet» асосчиси Ботир Орифжонов, «Compas consalting» асосчиси Улуғбек Ҳожиаҳмeдов, «Alimkhan Exim Group» асосчиси Акмалхон Алимхоновлар иштирокида «Муваффақиятга эришиш сирлари» мавзуида маҳорат машғулотлари ўтказилди. Унда тадбиркорлик билан шуғулланиш истагида бўлган ёшлар ҳамда ўзларининг бизнес фаолиятини бошлаган ёш тадбиркорларга соҳада самарали фаолият юритиш бўйича қимматли тавсиялар берилди. Шунингдек, ёшлар ўзларини қизиқтирган саволларига тажрибали тадбиркорлардан атрофлича жавоб олиш имконига эга бўлишди.\n— Айни пайтда хусусий тадбиркорлик фаолиятимни бошлаш арафасидаман, — дейди Самарқанд қишлоқ хўжалиги институти талабаси Сардор Усмонов. — Қурилиш материали—шифер ишлаб чиқаришни режалаштирмоқдаман. Шу вақтгача бироз иккиланиш бор эди. Учрашувда тажрибали тадбиркорларнинг фаолияти, бугунги даражага етиш йўлидаги қийинчиликлар ҳақидаги маълумотларини тинглаб, мақсад сари интилиш, ҳалол меҳнат, албатта, самара беришига ишонч ҳосил қилдим. Бу ўз тадбиркорлигимни амалга оширишда менга куч ва ғайрат бағишлади. Албатта, бошлаган ишимни давом эттириб, бугунги қаҳрамонларимиз каби ўз бизнесимни йўлга қўяман.\n— Ёшларимизнинг билим савияси, ташаббускорлиги ҳеч бир давлат ёшларидан қолишмайди, — дейди Халқаро бизнес ва технологиялар уюшмаси асосчиси Ҳикмат Абдураҳмонов. — Буни тадбир доирасида имтиёзли кредит маблағи асосида ўз бизнесини бошлаган Камол Аликов фаолияти мисолида кўриб, гувоҳи бўлдик. Бундай ёшларимиз жуда кўп. Фақат уларни тўғри йўналтириш, ўз бизнес фаолиятини йўлга қўйишда илҳом бағишлаш керак. Глобал тадбиркорлик ҳафталигини ўтказишдан мақсад ҳам айни масалага қаратилган. Ҳафталик доирасида белгиланган тадбирларнинг асосий мақсади жойларда тадбиркорликни ривожлантириш, ёшларни мазкур соҳага кенг жалб этишдан иборат. Бугунги учрашувимиздаги ёшларнинг фаоллиги тадбирнинг мақсадли ташкил этилганлигидан далолатдир.\nТадбиркорлар ва ёшларнинг бевосита мулоқоти соҳада фаолият юритишни мақсад қилган ёшлар учун ўзига хос мактаб вазифасини ўтади. Учрашувда қатнашган ёшларнинг асосий қисми шахсий бизнесини йўлга қўйишни мақсад қилганлиги бундай бизнес тренингларнинг нечоғлик аҳамиятли эканлигини кўрсатди. Тадбир доирасида тижорат банклари ҳамда самарқандлик ҳунармандларнинг кўргазмаси ташкил этилди.\n20.11.2017 431 № 94 Янгиликлар


Меркель Байденнинг қўнғироғини рад этган – ОАВ | Qalampir.uz\nМеркель Байденнинг қўнғироғини рад этган – ОАВ\nОлам\t23 Сентябрь 2021 10:13 5504\nЖо Байден 2021 йил январь ойида АҚШ Президенти лавозимига киришганидан сўнг, телефон орқали биринчи бўлиб Германия канцлери Ангела Меркель билан гаплашишни хоҳлаган. Меркель эса телефон қўнғироғини рад этган. Бу ҳақда “The Wall Street Journal” хабар бермоқда.\nЖо Байден 20 январь куни АҚШ Президенти лавозимига киришган.\n“Январь ойида Оқ уйга кўчиб ўтгандан сўнг, Президент Байден чет эл раҳбарига биринчи қўнғироғи Ангела Меркелга бўлишига қарор қилди, бу Трамп (АҚШнинг собиқ Президенти Дональд Трамп — таҳр.) даврининг беқарорлигидан кейин трансатлантик барқарорликка қайтишдан дарак берарди. Германия канцлерининг эса бошқа режалари бор эди. У жума куни (22 январь — таҳр.) тушдан кейин қўнғироқ қилиш таклифини рад этди, чунки у Берлиндаги уйига жўнаб кетиши керак эди”, дейилган хабарда.\nТаъкидланишича, Меркель Америка томонининг рамзий ҳаракатларини ноўрин деб рад этиб, ёрдамчиларидан бошқа учрашувни режалаштиришни сўраган. Натижада, суҳбат 25 январь куни, канцлер ишга қайтганида амалга оширилган. Байден қўнғироқ қилган биринчи одам эса Канада Бош вазири Жастин Трюдо бўлган. АҚШ Президенти 23 январь куни у билан гаплашган.\nМаълумот ўрнида, Aнгела Меркель жорий йилнинг 26 сентябрига белгиланган умумий сайловлардан сўнг, 2005 йилдан буён эгаллаб турган Германия канцлери лавозимини тарк этади. Чунки у ушбу сайловда ўз номзодини илгари сурмасдан, сиёсатдан кетиш нияти борлигини айтган.\nАввалроқ, АҚШ Президенти Жо Байден яқинда бўлиб ўтган телефон суҳбатида Хитой раиси Си Цзиньпинга саммит ўтказишни таклиф қилгани, аммо Хитой раҳбари буни рад этгани айтилганди. Байденнинг ўзи эса бу хабарни нотўғри деганди.\n19 Май 11:12 51044\n18 Май 22:13 31643\n17 Май 22:31 31030\n18 Май 16:28 27562


“Уйғоқ одамлар ҳамма замонларда ҳам жамият учун хавфли туюлаверади” « Ўзбекистон Халқ Ҳаракати\n“Уйғоқ одамлар ҳамма замонларда ҳам жамият учун хавфли туюлаверади”\n28 September 2018 - 16:41\nНаим Каримов Ўзбекистон Ёзувчилар уюшмасида бўлиб ўтган тадбирда “Жадидларга кўринмас тўсиқлар бор” деб айтган эди. Бу масалага ойдинлик киритиш учун “Turon 24” мухбири Наим Каримов билан суҳбат қилди. Академик Наим Каримов суҳбат жараёнида ўзбек интеллигенциясининг бир асрлик муаммоларини тилга олди.\nTuron 24: Ўзбекистон Ёзувчилар уюшмасида бўлиб ўтган тадбирда “Жадидларга кўринмас тўсиқлар бор” деб айтгандингиз. Шу фикрни очиқлай оласизми?\nНаим Каримов: Жадидчилик миллатнинг 20-аср бошида уйғониши эди. Уйғоқ одамлар эса ҳамма замонларда ҳам жамият учун хавфли туюлаверади. Ўша фикримни суҳбат давомида очиқлайман. Саволларингизни бераверинг.\nT24: Яхши, устоз. Жадидчилик ўз номи билан янгилик. Бу янгиликнинг пайдо бўлиши қай тариқа юз берган?\nН.К.: 20-асрнинг бошларида мамлакатимизда олиб борилган энг самарали, энг фожиали ҳаракат – жадидчилик ҳаракати. Самарали деганимнинг сабаби шуки, жадидларгача бўлган даврда, яъни 17-асрдан 19-асргача зиёлилар ўзини анча пассив тутган. Жамиятда бўладиган воқеаларга муносабат билдирмаган, натижада ўзбек халқининг аҳволи йилдан йилга, асрдан асрга ёмонлашиб бораверган, айниқса, маданият ва маориф соҳасида аҳвол жуда ғариблашиб қолган.\n20-асрнинг бошларида ўзбек халқининг илғор зиёлилари жадидчилик ҳаракатига асос солган. Бу ҳаракат намояндалари қотиб қолган консерватив қарашларни янгилашга интилганлар. Ўша пайтда гарчи буюк алломаларни етиштириб чиқарган бўлса-да, мадраса таълими тарихий жараёндан бироз орқада қолган эди. Бутун дунё дунёвий фанларни ўрганиб тараққий топаётган бир даврда мадраса таълими ҳамон форс грамматикасига бағишланганди, аниқ фанлар таълими суст эди. Шунинг учун мактаб таълимини ислоҳ қилишни жадидлар дастлабки вазифа деб кун тартибига қўйишади. Айни вақтда рус-тузем мактабларидан андоза олган ҳолда жадидлар янги усул мактабларини ташкил қила бошлайдилар, янги мактаблар учун дарсликлар яратадилар.\nT24: Жадидлар ислоҳни болалардан бошлаган экан-да.\nН.К.: Ҳа, болалар аҳолининг бошланғич қатлами. Шунинг учун болалар тарбияси, болаларнинг саводини чиқариш жадидлар концепциясининг дастлабки босқичи бўлган. Ўша пайтгача болалар адабиёти бор эди, лекин кам эди, шунда болалар адабиётини яратишни жадидлар навбатдаги вазифа деб ҳисоблашди ва шунга мос асарлар, дарсликлар яратишди. Ислоҳни болалар таълимидан бошлаган жадидлар 1918 йилга келиб биринчи халқ университетини ташкил этишди. Шу тариқа олдин мактабда болаларни тарбиялаб, янги билимларни эгаллашга қаратилган ишларни олиб боришган. 1916 йилги мардикорга олиш ҳаракатлари жадидларни Россия империясига қарши туришга даъват қила бошлади.\nУлар мустамлакачилик занжирларини парчалаш учун, аввало, халқнинг ижтимоий онгини ошириш, ўз ҳақ-ҳуқуқини ҳимоя қилишга ўргатишлари керак эди. Шу тариқа янги адабиёт пайдо бўлди. 1916 йилги қўзғолонда шуни билдиларки, халқда қурол йўқ, қурол бўлганда ҳам ишлатиш техникасидан бехабар. Халқ қўзғолонга тайёр эмас эди. Шунинг учун жадидлар қўзғолонни бостиришга уриндилар. Совет тарихчилари эса буни “жадидлар халққа хиёнат қилди” деб баҳолашди. Жадидлар “қуролли йўл билан эмас, тинч йўл билан, кадрлар етиштириш йўли билан ҳурриятга эришишимиз керак” деб, шу позицияда ҳаракат қилишган.\nT24: Кадрлар етиштириш учун ўша пайтда Ўзбекистондаги таълим тизими етарли эдими?\nН.К.: Бунинг ўзи етарли эмас эди, албатта. Кадрлар етиштириш йўлларидан бири истеъдодли ёшларни чет элда ўқитиш эди. Мунаввар қорининг бир шиори бўлган: “Агар бизга диний соҳадаги зиёлилар керак бўлса, ёшларни Мисрга ёки Уфадаги “Олия” мадрасасига, агар дунёвий фанлар, техника, аниқ фанлар бўйича зиёлилар керак бўлса, уларни Оврўпага юборишимиз керак. Оврўпада эса илм-фан тараққий қилган мамлакат Германиядир”.\nШу мақсадда улар махсус ташкилотлар тузишади, лекин уларнинг ортидан махсус одам қўйилган. Улар ташкилот аъзолари ҳақида ҳукуматга маълумот етказиб турган. 1922 йилда Бухородан Фитрат ва Файзулла Хўжаев ташаббуси билан 74 нафар ёш чет элга ўқишга юборилади. Улар Германияга боришади. У ерда Германиянинг қандай тараққий этгани, қандай қилиб демократик давлат бўлганини кўриб совет ҳукуматига нисбатан эътиборлари пасаяди, агар Ўзбекистонга қайтсак Европа типидаги мамлакат қуришимиз керак деб режа қилишади.\nШунда ўша давр матбуотида ёзишган: “Ҳар йили 60-70 талаба чет элда ўқиб келаверса қачон Ўзбекистон тараққий этади?” Ваҳоланки, ўша 74 нафар талаба ҳақиқий интеллектлар эди. Улар Ўзбекистонни ривожлантира оладиган катта куч эди. Ўзбекистонга қайтишгач уларга иш беришмайди.\nЎзбекистон аграр давлат бўлгани учун пахта етиштиришни ривожлантириш керак бўлган. 74 талабадан уч-тўрт киши Ўзбекистонга қайтаётиб, Мисрга кириб ўтишади. Чунки пахтанинг энг олий навлари Мисрда етиштирилган. У ерда улар пахтачилик тажрибасини ўрганишади. Ўзбекистонга келгач ўрганган тажрибаларини амалга оширишга йўл қўйишмайди. 74 талабанинг ичида Марям Султонмуродова деган қиз ҳам бўлган. У ватанга қайтиб журналист бўлишни хоҳлаган, лекин Тошкентга қайтгач, уни партиявий ташкилотлардан бирига мудир қилиб қўйишади. Лекин у кейинчалик мен журналист бўлишим керак деб “Гулистон” журналига ўтиб ишлайди. Гёте тўғрисида, Леонардо да Винчи тўғрисида мақолалар ёзади. 1937 йилда ўша 74 нафар ёш зиёлини қатағон қилишади, кўпчилигини отиб ташлашади.\nT24: Қатағон концепциясининг асл моҳияти нима, устоз?\nН.К.: Қатағон бирдан уюштирилгани йўқ. Совет давлати пайдо бўлиши билан Россия фавқулодда комиссияси тузилади, у 1921 йилда ГПУ(Давлат сиёсий бошқармаси)га айланади. Кейинчалик, 1925 – 1926-йилларда бу ташкилот Бирлашган давлат сиёсий бошқармасига айлантирилади. Мана шулар ким халқнинг орасида сиёсий тузумга қарши бўлса, уларни рўйхатга олиб, тазйиқ қилиб, қамаб, босим ўтказа бошлайди.\n1918 йилда Туркистон мухторияти тузилган вақтда уни йўқ қилиш учун ҳам халқ қатағон қилинади. Унда 10 минг одам ўлдирилади. Бу каби босимлар халққа қўрқув сингдириш учун олиб борилади. Қўрқув халқни эътиқодидан айира бошлайди. Яқин йиллардаги зиёлиларнинг сукути ҳам 100 йиллик босим халқнинг қон-қонига сингиб кетганидан дейиш тўғри. Тарих келажакка таъсир қилмай қўймайди.\nКейинчалик рус ҳукуматининг халққа қилган зўравонлигига жавобан босмачилик ҳаракати бошланади. Чўлпон босмачиларни “халқнинг асл ўғлонлари” дейди, “сор бургутлар” дейди. Босмачиларнинг қурол таъминоти, тайинли моддий базаси йўқ эди. Ана шундай вазиятда баъзи бир қўрбошилар зўрлик даъво қилиб ўзаро низога боришади ва босмачилар ҳаракати заволга юз тутади. 1923 йилда халқ ҳаракатларининг маркази бўлган Андижонда “Дархон” деган газета чиқарилади. Чўлпон Тошкентда қолади, Ғози Олим “Дархон”га муҳаррир бўлади. Халқни уйғотишга чақиради. Бора-бора халқнинг зиёли қатлами, ўшанда ҳам эътиқоди бутун вакиллари қатағон қилинди. Қатағон концепцияси совет ҳукуматига халқни қўрқувда тутиб туриш ва фикрсизликка маҳкум этиш учун зарур бўлган. Ва бу концепция мунтазам олиб борилган.\nT24: Жадидлар ҳақида кўпроқ фильмлар ишланса уларнинг шахси янада очилмайдими?\nН.К.: “Шаҳидлар хотираси” хайрия жамғармаси тузилгандан кейин улар ҳақида фильм ишлаш имконияти берилди. Чўлпон, Абдулла Қодирий, Мунаввар қори ва бошқа жадидларимиз тўғрисида 10 дақиқалик ҳужжатли фильмлар ишланди. Шунингдек, Шерали Турдиев Германияда ўқиган талабалар ҳақида рисола ёзди ва матбуотда тез-тез чиқиш қилиб, Германияда ўқиган талабаларнинг тақдирига халқни қизиқтира бошлаган. Шундан кейин Хайриддин Султонов ўша рисола асосида икки қисмли фильм сценарийсини ёзган. Фильм ижодкорлари Туркияга, Германияга бориб манбаларни ўрганишган ва ажойиб бир ҳужжатли фильм ишлашган.\nT24: Қачон ишланган бу фильм?\nН.К.: 15 йиллар бўлди, адашмасам. Ўша пайтлар кўрсатиб туришарди. Ҳозир умуман берилмайди. Фильмда ўша 74 киши орасида тирик қолиб Туркияда фан доктори бўлиб ишлаётган одамлар, уларнинг фарзандлари кўрсатилган.\nT24: Беҳбудий ҳақида фильм ишланган экан. У фильм нега кўрсатилмайди?\nН.К.: Бунинг ҳам тарихи бор. Ўша йиллари режиссёр дўстимиз Темурмалик Юнусов “Ўзбеккино”га раҳбар бўлди. Биз у билан яқин эдик. У билан маслаҳатлашиб, жадидларимиз ҳақида кўп қисмли фильмлар ишлаймиз деган қарорга келдик. Мен илмий маслаҳатчи эдим. Аввал Беҳбудийдан бошлашга келишдик. Анча маблағ берилганди, 7 қисм бўлиши керак эди, 6 та қисмини ишлади. Ҳажми кўпайиб кетди, яна икки қисм олиш керак бўлди, лекин икки қисмга пул ажратилмади. Ўшани экранга чиқармоқчи бўлдик. Ҳар бир қисми жуда чиройли, мазмунли ишланганди.\nЖадидлар қандай буюк инсонлар бўлган?! Фильмни кўриб мустақиллик, ҳуррият ғояларининг ташаббускори аслида жадидлар эканини халқ билиб оларди. Бу эса баъзи бир одамларга ёқмади. Экранга чиқариш олдидан маълум жойлари қисқартирилиши ҳақида топшириқ бўлди. Лекин қисқартирилган ҳолатда ҳам экранга чиқарилмади. Яқинда фильмни архивдан топиб, қайта ишлашга имконият пайдо бўлди. Лекин режиссёрини топа олмадик. Бухоролик режиссёр эди, чет элга кетиб қолган экан. Шунга ўхшаган фильмлар кўпроқ ишланса, халқнинг жадидлар ҳақидаги тасаввури ўзгаради, халқ асл қаҳрамонларини таниб олади.\nT24: Жамиятда шахсларнинг номига нисбатан фобия бор. Ё ундай эмасми?\nН.К.: Олдинроқ кўп жойларга жадидларнинг номи берилганди. Кейинчалик кўпчилиги олиб ташланди. Демак, бор экан-да.\nT24: Илм қилишда имкониятлар борми? Тўсиқлар-чи?\nН.К.: Илгари илмий академияда тадқиқотчилар мавзуни ўзи танларди. Ҳозир мавзу юқоридан берилади. Ҳозир Тил ва адабиёт институти ходимларига ойлик берилмайди. Мавзуни грант сифатида беришади. Мана шунча сўм грант берилади, шу мавзуда тадқиқот қиласан дейишади. Грантнинг пули ниҳоятда кам бўлади. Ойлик эса йўқ. Тадқиқотчи грантнинг пулига на оила боқа олади, на жиддийроқ тадқиқот қила олади. Моддий имкониятни яхшиламасдан илм қилиш тадқиқотчиларга қийинчилик туғдиради. Стимул йўқ жойда ишга нисбатан қизиқиш йўқолади.\nT.24: Яқинда бўлиб ўтган халқаро адабиёт анжуманида япон олими Хисао Коматсу билан суҳбатлашгандик. Коматсу “Фитратнинг “Шайтоннинг тангрига исёни” ва “Қиёмат” асарлари ҳақида гапириб, бу икки асарни ўрганишга кучим етмади деб айтди.\nН.К.: Хисао билан яқиндан танишман. Унинг таклифи билан Туркияда конференцияда қатнашганман. Энди ўша давр учун мукаммал асарлар бўлган. Уларда бадиийликка у қадар эътибор берилмаган. Ҳозир адабиёт учун бадиийлик муҳим. Масалан, Ойбекнинг ҳам дастлабки шеърлари бадиийликдан йироқ. “Шайтоннинг тангрига исёни” билан “Қиёмат”нинг тагида жуда катта бир маъно бор. Улар ҳаммаси ўша даврда Ўзбекистондаги, мусулмон оламидаги вазиятни ўзгартиришга, тажовузкорларни фош қилишга қаратилган юкли асарлардир.\nХисао ва бошқа чет эллик олимлар асосан Туркиядаги бизга номаълум манбаларни ўрганишади, Германиядаги манбаларни кўришади. Биздаги архивларнинг кўпчилиги Ўзбекистонда қолган эмас. СССР парчаланиши вақтида ҳам жуда кўп манбалар Россияга олиб кетилган. Бизнинг раҳбарлар олиб кетманглар деб айта олмаган. Олимларимизнинг Россияга бориб манбаларни ўрганишига бир тийин ҳам беришмайди. Илмнинг оқсашига сабаб шу, маблағ ажратилмайди. Коматсу ва у каби бошқа чет эллик олимларга давлат бюджети катта пул ажратади, уларда моддий томондан муаммо йўқ.\nБундан бир неча йил олдин Коматсунинг шогирди Шамада 6 ой мен билан ишлади. Кейин Японияга қайтиб кетиш олдидан менга бир китоб берди. У китобда “Ойна” журналининг барча сонлари мундарижасини тузиб чиққан экан. Улар араб ёзувини бизга қараганда яхшироқ ўқий олишади, Ўзбекистонга келишдан олдин Туркияга бориб, ўша ердаги манбаларни ўрганишади. Туркияда, Афғонистонда ҳам ўзбеклар бор. Уларнинг ота-боболари қачон Ўзбекистондан кетган бўлса, ўша пайтдаги тил оҳангини, интонациясини сақлаб қолишган. Германияда Балдауф деган олим бор. Унинг ишхонасида “Қизил Ўзбекистон” ва шунга ўхшаш газеталарнинг деярли барча сони туширилган микрофильм бор. Чет эллик олимлар тўплашга ҳаракат қилишади. Бизга эса тўплашга имкон беришмайди.\nT24: Бунинг сабаби нимада, устоз?\nН.К.: Сабаби раҳбарларимиз манбанинг қадрига етишмайди. Мустақиллик йилларида Марказий давлат архивида ишлаганимда жуда бой материаллар бор эди. Ҳозир борсак ўшаларнинг ярми ҳам қолмаган. Кимдир ота-боболарининг айбини яшириш учун уларни йўқ қилган бўлиши мумкин. Президент девони (ҳозирги Президент администрацияси) архивига ҳеч кимни йўлатишмайди. Архивларда 1937 йилнинг одамлари ўтирибди.\nT24: Архивлар неча фоиз ўрганилди?\nН.К.: 10 фоиз ҳам ўрганилгани йўқ. Манба асосида ўрганилмас экан, ижтимоий фанларга оид бирор янгилик чиқмайди. Бизда шу сабабли ижтимоий фанларга доир тадқиқотлар деярли йўқ, борлари ҳам ҳаминқадар.\nT24: Мақсуд Шайхзода, Усмон Носир ҳақидаги ва бошқа маърифий романларингизни ёзиш давомида қандай қилиб манбаларни ўргандингиз?\nН.К.: У манбаларни СССР парчаланмасдан аввал, ошкоралик йилларида архивлар очилганида ўрганганман. Ўшанда архивда ўтириб бир кунда қанча ёзиш мумкин бўлса ёзганман. Чунки эртага келсам эшик ёпиқ бўлиши мумкин эди. Биринчи бўлиб Усмон Носир ҳақидаги манбаларни ўрганганман. Ўша манбалардан кўчириб келганларимни уйда жой йўқлиги учун Адабиёт музейидаги хонамга қўйганман. Кимдир ўғирлаб кетаяпти, чунки кундан кунга ўша қўлёзмаларимнинг баъзилари йўқолиб қолаяпти.\nT24: Ким ўғирлаяпти? Балки адашаётгандирсиз.\nН.К.: Қўлёзмалар ўз-ўзидан йўқолиб қолмайди. Бор гап шу.\nT24: Устоз, яна жадидлар мавзусига қайтсак. Жадидлардан кейин уларнинг концепциясини кимлар давом эттирди?\nН.К.: Ҳеч ким давом эттирмади. Чунки жадидларнинг фожиаси зиёлиларни қўрқитиб қўйди.\nT24: Жадидларнинг концепциясининг асосий моҳиятларидан бири шахс масаласи, тўғрими?\nН.К.: Жадидлар ҳақиқий шахс бўлган. Бунга шубҳа йўқ. Шахс агар мунофиқлашмаса, ёзгани ҳам, қилаётган амали ҳам бир хил бўлса унинг ғояси шахси бўлади. Маълум одамлар бўладики, уларнинг ёзганлари бошқа, амали бошқа. Уларда шахс бўлиши мумкин эмас. Шахс – эътиқод ва амал бирлиги. Масалан, жадидлардан кейин Ойбек домла шахс бўлган деб айтса бўлади. Тўғри, Ойбек домла ҳам замон билан ҳисоблашишга мажбур бўлган, асарларига коммунист образини киритган. Лекин у қадар ўзига хиёнат қилган эмас. Ғафур Ғулом эса бунинг акси. Ғафур ака кўпроқ болаларининг тақдиридан ташвишланарди. Лекин Ғафур Ғуломнинг билим доираси ниҳоятда кенг бўлган. Халқ тилини ҳам ниҳоятда яхши билган. Лекин шахс бўлиш учун донишмандлигу истеъдоднинг ўзи камлик қиларкан.\nT24: Устоз, Ғафур Ғулом ҳақида “Абдулла Қодирийни ёзиб берган ижодкорлардан бири” деган гап юради. Шу ростми?\nН.К.: Ёлғон, чунки бундай манба йўқ. Агар ёзиб берганда Ғафур Ғуломни терговда Абдулла Қодирий билан юзлаштиришар эди.\nT24: Бугунги адабий жараён ҳақида ҳам фикрларингиз бор бўлса керак.\nН.К.: Илгарилари тақиқланган мавзулар бўлган. Масалан, тарихни идеаллаштириш мумкин бўлмаган. Ҳозир қай мавзуда ёзиш ёзувчининг ўзига боғлиқ. Фақат ёзувчилар ўзининг қизиқиши, билим доирасига қараб ёзади. Аслида шу кеча-кундузда қайси масалага эътибор бериш керак, қайси йўл билан жамиятни юксалтириш керак деган саволларга жавоб топган ҳолда асарлар ёзилиши керак. Адабиёт жамият ҳаётига таъсир қилмайдиган адабиётга айланиб қолди. Бугунги асарлар нейтрал мавзудан нарига ўтмай қолди. Бугун ижодкорлар ёзаётган асарлари билан жамиятни огоҳлантириши керак.


Мақолалар мазкур саъна бўйича сараланган: Среда, 03 Август 2016\nШифобахш зираворлар — экспортга\nЯнгийўл туманилик тадбиркор Александр Элмуродов “Омега зираворлари” масъулияти чекланган жамиятини ташкил этаётганда, ташқи бозорга ҳам чиқишни ният қилган эди.\nЕрдан самарали ва оқилона фойдаланиш\nқишлоқ хўжалигини жадал равнақ топтиришнинг муҳим шарти, фаровон ҳаётимиз пойдеворидир\nАдирлар боғларга бурканади\nАндижон вилоятидаги “Асака адир” насос станцияси қайта таъмирланиб, фойдаланишга топширилди. Шу муносабат билан ташкил этилган тадбирда тегишли вазирлик ва идоралар масъул ходимлари, фермер хўжаликлари раҳбарлари, қурувчилар, кенг жамоатчилик вакиллари, шунингдек, хорижлик ҳамкорлар ҳамда мутахассислар қатнашди.\nЎзбекистон Республикаси билан Япония ўртасида кўп қиррали ҳамкорлик алоқалари изчил ривожланиб бормоқда.\nҚашқадарё вилояти: тараққиёт пиллапоялари\nЧорак аср... Бир қарашда, бу жуда қисқа муддат. Агар синчиклаб назар ташланса, таърифи минг йилларга етгулик бунёдкорлик, ободлик, яратувчанлик мўъжизалари кишини ҳайратга солади.\nЮксак хирмонга мустаҳкам замин\nАсад, яъни август ойи пахтакорлар учун масъулиятли даврдир. Чунки пахтачиликда айни шу паллада бажариладиган юмушларнинг аҳамияти, айниқса, беқиёс бўлиб, агротехника талабларига изчил амал қилинса, ғўзанинг ривожи тезлашиб, шоналар гулларга, гуллар кўсакларга айланади ва мўл ҳосилга мустаҳкам пойдевор қўйилади.\nКичик бизнеснинг рақобатдош маҳсулотлари\nПойтахтимизда кичик бизнес ва хусусий тадбиркорлик субъектлари томонидан тайёрланаётган янги маҳсулотларнинг “Ўзбекистонда ишлаб чиқарилган” деб номланган тақдимоти бўлиб ўтди.\nМиллий рақс жозибаси хорижликларни ҳам ўзига мафтун этди\nВазирлар Маҳкамасининг 2014 йил 8 сентябрдаги “Мамлакатнинг ижтимоий ҳаётида фаол қатнашаётган ёш оилаларни уй-жой билан таъминлашни янада қўллаб-қувватлаш чора-тадбирлари тўғрисида”ги қарори асосида уй олиш учун турмуш ўртоғим билан бирга ариза топшириб қўйган эдик.\n«Соғлом она ва бола йили» Давлат дастури Испанияда тақдим этилди\nИспаниянинг Куэнка шаҳрида (Кастилия — Ла-Манча мухтор ҳамжамияти) -“Ўзбекистонда она ва бола саломатлигини муҳофаза қилиш соҳасида ҳаётга татбиқ этилаётган чора-тадбирлар” мавзуига бағишланган семинар бўлиб ўтди.


Freedom House Ўзбекистон режимини яна танқид қилди\n01 декабр 2020, Тошкент вақти: 11:15\nFreedom House эълон қилган янги ҳисоботида Марказий Осиё ва Марказий Европанинг авторитар ҳукуматлар бошқаруви остидаги давлатларида демократик қадриятлар аҳволи оғирлашгани ҳақидаги хулосаларни берди.\nТашкилот ҳар йилиб эълон қилиб келадиган "Ўтиш давридаги давлатлар" ҳисоботи лойиҳаси директори Силвана Ҳэбданк-Колачковска: "2012 йилда, умумиятла, Евроосиёдаги авторитар режимлар фуқаровий жамиятни куч билан бостиришда давом этганини кўрдик", деди ҳисоботни тақдим қилар экан.\nБу ҳисоботда Ўзбекистон ва Туркманистон Марказий Осиёнинг инсон ҳуқуқлари аҳволи энг абгор ҳолга солинган давлатлари сифатида қайд этилди.\nОзарйбожон, Тожикистон ва Белорус ҳукуматга душман кўрилган фуқаролар ортидан тақибни кучайтиргани, Қозоғистон эса мамлакатдаги ишчилар синфи норозилигини куч билан бостиргани учун танқид қилинди.\nДемократик қадриятларга амал қилмаган бу ҳукуматлар зўравон сиёсати билан коррупцияни кучайтиргани, матбуот эркинлигини чеклагани ва сиёсий мухолифатга нисбатан куч қўллагани учун қораланди.\nдекабр 01, 2020\nПахта ҳосили ўтган йилга нисбатан 9 фоизга кўп бўлди\nЎзбекистондаги пахта даласи.\nЖорий йилда Ўзбекистонда 1 миллион 34 минг гектар ерга пахта экилиб, ҳосил 3 миллион 82 минг тоннани ташкил қилди. Бу 2019 йилга нисбатан 109 фоизга кўпдир.\nҚишлоқ хўжалиги вазирлигининг билдиришича, энг кўп пахта ҳосили Фарғона вилоятида (107,7 фоиз) етиштирилган.\nҚашқадарёда (95,8 %), Сирдарёда (93,5 %), Бухоро (89,1 %), Сурхондарё (82,3 %) вилоятларидан бошқа барча вилоятларда режа юз фоиздан кўпроққа бажарилган.\nВазирликнинг билдиришича, пахта етиштирувчи 136 та тумандан пахта йиғим-теримини тизимли ташкил этган 104 таси, 97 та пахта-тўқимачилик кластеридан 78 таси, 11 та пахта кооперациясидан 8 таси ҳамда 29 мингта фермер хўжаликларидан 23 мингтаси шартномани бажарди.\nРеспубликада ҳар гектар пахта майдонида ўртача ҳосилдорлик 29,8 центнерни ташкил қилди.\n“Жорий йилда фаолият юритган 97 та пахта-тўқимачилик кластерлари томонидан 927 минг гектар майдондан 2 млн 794 тонна ва 11 та кооперациялар томонидан 106,6 гектар майдондан 288 минг тонна пахта хомашёси етиштирилди”,-дейилади расмий билдирувда.\nМирзиёев телефон орқали Путин билан мулоқот қилди\nПрезидент матбуот хизматининг билдиришича, “суҳбат ҳар доимгидек самимий, дўстона ва конструктив руҳда ўтди”.\nЎзбекистон президенти Шавкат Мирзиёев 30 ноябрь куни Россия президенти Владимир Путин билан телефон орқали мулоқот қилди.\nПрезидент матбуот хизматининг билдиришича, мулоқот давомида икки мамлакат ўртасидаги стратегик шериклик муносабатларини янада мустаҳкамлаш ва кўп қиррали ҳамкорликни кенгайтиришнинг долзарб масалалари кўриб чиқилди.\nБундан ташқари декабрь ойида видеоанжуман шаклида ўтказилиши режалаштирилган МДҲ саммитига тайёргарлик кўриш масаласига алоҳида эътибор қаратилди. Жорий йилги МДҲ саммитига Ўзбекистон раислик қилади.\n“Ўзбекистон ва Россия Президентлари коронавирус пандемиясининг тарқалиши оқибатида келиб чиққан глобал инқироз шароитида икки томонлама савдо-иқтисодий алоқалар барқарор суръат билан ривожланиб бораётганини катта мамнуният билан қайд этдилар”,-дейилади хабарда.\nАндижонда қизининг ўлими учун товон талаб қилган аёл ўзига ўт қўйди\nБош прокуратура бу воқеа юзасидан тезкор хабар тарқатди.\nБош прокуратуранинг маълум қилишича, 30 ноябрь куни соат 13:20 ларда Андижон вилоят прокуратураси олдида қизининг ўлими учун айбланувчидан “Спарк” автомашинасини товон сифатида ундириб беришни талаб қилган аёл ўзига ўт қўйди.\n“Шу вақтда воқеалар ривожини кузатиб турган Андижон вилоят ИИБ пост-патруль хизмати ходимлари томонидан С.Б.,нинг эгнида ёнаётган кийимлари ечиб олиниб, унинг куйиб оғир тан жароҳати олиши олди олинган. Айни вақтда С.Б.,нинг юзи, қўллари, бўйин ва кўкрак қафаси соҳалари жами танасининг 15 фоиз қисми куйиш ташхиси билан шифохонага жойлаштирилди. Мазкур ҳолат бўйича Андижон шаҳар прокуратураси томонидан терговга қадар текширув ҳаракатлари олиб борилмоқда”,-дейилади расмий баёнотда.\nБош прокуратуранинг билдиришича, жорий йилнинг 24 июль куни соат 23:00 ларда Марҳамат тумани, “Тош йўли” МФЙ, “Садоқат” кўчасида яшовчи 1999 йилда туғилган Н.М. , севган йигитини кутиб турган вояга етмаган Т.М.,ни уяли телефонига расмга олиб, ушбу фотосуратларни унинг ота-онаси ва профилактика инспекторига кўрсатишини айтган.\nБу маълумот бошқаларга ошкор бўлишидан қўрққан қиз ўзини осиб, жонига қасд қилган. Мазкур ҳолат юзасидан Жиноят кодексининг 141-1-моддаси (Шахсий ҳаёт дахлсизлигини бузиш) билан жиноят иши қўзғатилган ва ҳозирда тергов ҳаракатлари олиб борилмоқда.\nБош прокуратура баёнотида айтилишича, марҳуманинг онаси С.Б., олиб борилаётган тергов ҳаракатларидан норози бўлиб, 30 ноябрь куни соат 12-15 ларда Андижон вилоят прокуратурасига келган ва вилоят прокурорининг биринчи ўринбосари Ф. Раҳмонов томонидан қабул қилинган.\nС.Б.,қизининг ўлими учун товон сифатида айбланувчи Н.М.,дан “Спарк” автомашинасини ундириб беришни талаб қилган. Аммо “Спарк” автомашинасини ундириш тергов органларининг ваколатига кирмаслиги тўғрисида маълумот олгач, ўзига ўзи ўт қўйишини айтиб, прокуратурадан чиқиб кетган.\n“Шу куни соат 13-20 ларда С.Б., вилоят прокуратураси автомашиналар тураргохида бақириб, бошқа шахсларни ўзига жалб қилиб, турмуш ўртоғи Х.Т.дан 1 литрли пластмасса идишда бўлган “Бензин” ёқилғиси ва гугуртни олиб, ўзининг елка қисмларига қуйган ва турмуш ўртоғи Х.Т. томонидан ўзини ёқиши ва вилоят прокуратураси биноси ичига югуриб кириб кетиши ҳақида кўрсатма олганидан сўнг ўзига ўт қўйиб ёқиб юборган”,-дейилади баёнотда.\nКоронавирусга чалинганлар 73 мингдан ошди. Вазирлик ўлганлар ҳақида маълумот беришни тўхтатди\n30 ноябрь куни янги касалланган 67 кишининг барчаси Тошкент шаҳрида аниқланган.\nЎзбекистонда коронавирус инфекцияси қайд этилганлар сони 73 041 кишига етди. Бу ҳақда Соғлиқни сақлаш вазирлиги маълум қилди.\nМаълумотга қараганда, 30 ноябрь куни янги касалланган 67 кишининг барчаси Тошкент шаҳрида аниқланган.\nАйни пайтда вазирлик 28 ноябрдан бери коронавирусдан ўлганлар тўғрисидаги маълумотларни бермай келмоқда. 28 ноябрь куни Соғлиқни сақлаш вазирлиги ўлганлар сони 608 кии бўлганини қайд этган эди.\nАммо жамоатчилик Соғлиқни сақлаш вазирлиги берган маълумотларга ишончсизлик билдириб, ўлганлар сони расмий кўрсаткичдан кўра кўпроқ деб ҳисоблаб келмоқда.\nКоронавирусдан ўлимлар сони бўйича мустақил статистикани олиб бораётган “Дарё” нашрининг ёзишича, 1 декабрь ҳолатига кўра, коронавирусдан камида 627 киши ўлган.\nСоғлиқни сақлаш вазирлиги коронавирус юққанлардан 70 303 нафари тузилиб, соғайиш кўрсаткичи 96 фоизни ташкил қилганини билдирди. Ҳозирда касалхоналарда 2130 нафар бемор даволанмоқда.\nноябр 30, 2020\nМирзиёев Ўзбекистонда ишлаб чиқарилаётган автобуслар нархини пасайтириш муҳимлигини таъкидлади\nЎзбекистонда ишлаб чиқарилаётган автобусларнинг нархи хорижникига нисбатан юқори, шу боис маҳаллийлаштириш даражасини ошириб, автобус ва микроавтобуслар нархини тушириш муҳим. Бу ҳақда президент Шавкат Мирзиёев 30 ноябрь куни ҳудудларда жамоат транспортини ривожлантириш чора-тадбирлари муҳокама қилинган мажлисда таъкидлаган.\nПрезидент матбуот хизмати маълумотига кўра, мажлисда туманлардан вилоят марказларига қатновчи автобуслар эскиргани, айримлари хизмат муддатидан ортиқ фойдаланилаётгани кўрсатиб ўтилган. Қайд этилишича, Ўзбекистонда бугунги кунда автобуслар билан таъминланганлик даражаси ҳар 100 минг аҳолига 24 тани ташкил этади. Бу кўрсаткич Сурхондарё, Қашқадарё, Наманган ва Андижонда 15 тага ҳам етмайди.\nМажлисда Ўзбекистон бўйича кунига қарийб 20 миллион йўловчидан бор-йўғи 4,4 миллиони ёки 22 фоизи жамоат транспортидан фойдаланаётгани, бу кўрсаткич Андижон, Қашқадарё, Наманган, Хоразм, Самарқанд, Фарғона, Бухоро ва Тошкент вилоятларида бундан ҳам пастлиги, 1 минг 200 та қишлоқ туман марказигача бўлган йўналишда жамоат транспорти билан қамраб олинмагани урғуланган.\nПрезидент қишлоқдан туман марказигача ҳамда у ердан вилоят марказигача бўлган транспорт хизматлари кўламини кенгайтириш ва уларнинг сифатини ошириш зарурлигига эътибор қаратган.\n“Одамлар учун шаҳар, туман ва қишлоқлар орасида транспортни қулай, хавфсиз ва осон қилиш керак. Бу хизматлардан халқ рози бўлиши керак”, деган жумладан Ш. Мирзиёев.\nЙиғилишда аҳоли талабидан келиб чиқиб, янги йўналишлар очиш, мавжудларини қайта кўриб чиқиш, автобус бекатларини реконструкция қилиш, бунга хусусий секторни жалб қилиш зарурлиги таъкидланган. Бу борадаги чора-тадбирлар ижроси жойларга чиққан ҳолда ўрганиб борилиши, халқ депутатлари кенгашларида ҳар уч ойда транспорт тизими раҳбарларининг ҳисоботлари эшитилиб, аниқ вазифалар қўйилиши белгиланган. Соҳага оид қонунларнинг бугунги кун талабига жавоб бермайдиганларини такомиллаштириш зарурлиги қайд этилган.\nТошкент вилоятининг COVID-19 дан вафот этган бош имоми ўрнига янги бош имом-хатиб тайинланди\nТошкент вилоятининг аввалги бош имом-хатиби Хайруллоҳ домла Турматов\nТошкент шаҳри бош имом-хатиби ўринбосари вазифасида ишлаб келаётган Жасур Раупов Тошкент вилояти бош имом-хатиби лавозимига тайинланди.\nЎзбекистон мусулмонлари идораси матбуот хизмати маълумотига кўра, мазкур масала 30 ноябрь куни бўлиб ўтган Тошкент вилояти имом-хатиблари йиғилишида кўриб чиқилган.\nҚайд этилишича, Жасур Раупов Имом Бухорий номидаги Тошкент ислом институти ва Андижон давлат университетини тамомлаган. 1999 йилдан шу кунгача Тошкент шаҳридаги бир неча масжидда имом-хатиб вазифасида ишлаган. У 2010 йилдан бери Тошкент шаҳар бош имом-хатиби ўринбосари лавозимида ҳам фаолият юритиб келган.\nТошкент вилояти бош имом-хатиби Хайруллоҳ домла Турматов оламдан ўтган ҳақида Озодлик сентябрь ойи ўрталарида хабар қилганди. Имомнинг вафотига коронавирус инфекцияси юқтириб олган сабаб бўлгани айтилган эди.\nUzAutoMotors хориждан 150 миллион еврогача қарз олмоқчи\nUzAuto Motors АЖ Credit Suisse AG компаниянинг Лондон бўлими билан 150 миллион еврогача бўлган суммада халқаро синдикатлашган кредит тўғрисида келишув имзолаган.\nШиркат матбуот хизмати маълумотига кўра, келишув доирасида олинган маблағлар UzAuto Motors’нинг инвестиция лойиҳаларини молиялаштиришга, заводни модернизациялаш ва техник жиҳозлашга ҳамда айланма маблағларни оширишга йўналтирилади.\n“Бу инвестиция лойиҳаларини амалга ошириш UzAuto Motors’га GEM плафтормасида General Motors’нинг янги моделларини ишлаб чиқаришни йўлга қўйиш имконини беради”, дейилган хабарномада.\nАйни пайтда ўзбекистонлик автомобилсозлар хориждан олинаётган қарзлар мамлакатда ишлаб чиқарилаётган автомобиллар нархида қандай акс этиши ҳақида маълумот берган эмаслар.\nАҚШ доллари ва евронинг расмий курси ошишда давом этмоқда\nЎзбекистон Марказий банки жорий йил 1 декабридан валюталарнинг сўмга нисбатан янги қийматини белгилади.\nМБ маълумотига кўра, сешанбадан АҚШ долларининг расмий курси ўтган ҳафтага нисбатан 12 сўм 52 тийинга ошиб, 10 минг 427 сўм 38 тийинни ташкил этади (ўтган ҳафта 23 сўм 93 тийинга кўтарилиб, 10 минг 414 сўм 86 тийин бўлган эди). Бу АҚШ доллари расмий курсининг Ўзбекистонда кетма-кетига олтинчи ҳафта ошишидир.\nЕвронинг расмий курси эса олдинги курсга нисбатан 128 сўм 50 тийинга юқорилаб, 12 минг 473 сўм 23 тийинга тенг бўлади (ўтган ҳафта евро курси 50 сўм 18 тийинга ошиб, 12 минг 344 сўм 73 тийин бўлган).\nАҚШнинг Ўзбекистондаги элчиси АОКА босими ислоҳотлар руҳига зид эканини билдирди\nАҚШнинг Ўзбекистондаги элчиси Даниэл Розенблюм\nАҚШнинг Ўзбекистондаги фавқулодда ва мухтор элчиси Даниэл Розенблюм Twitter микроблогидаги ўз саҳифаси орқали ёйинлаган постида Ўзбекистон президенти администрацияси ҳузуридаги Ахборот ва оммавий коммуникациялар агентлиги томонидан “мустақил оммавий ахборот воситаларига ўтказилаётган босим” юзасидан муносабат билдирди.\n“Ахборот ва оммавий коммуникациялар агентлиги томонидан мустақил нашрларга босим ўтказиш мақсадида амалга оширилган яқиндаги хатти-ҳаракатлардан ҳафсалам пир бўлди. Ўзбекистон улкан ислоҳотлар бўйича муваффақиятга эришиши учун матбуот эркин ва очиқ бўлиши талаб этилади. АОКА томонидан бўлаётган босим бунга зиддир”, деб ёзган элчи Розенблюм.\nЎтган ҳафта мамлакат жамоатчилиги Ўзбекистондаги етакчи интернет нашрларининг Ахборот ва оммавий коммуникациялар агентлиги билан очиқ зиддиятига гувоҳ бўлганди. Аввалига Кун.уз, сўнгра Газета, Дарë ва Подробно.уз нашрлари АОКА раҳбари Асаджон Ходжаев номидан ўзларига “огоҳлантириш хати” келганини очиқлашиб, бу борада ўз норозиликларини билдиришганди.\nБунга жавобан АОКА мазкур хатларнинг юборилишига "айрим оммавий ахборот воситалари, ижтимоий тармоқ ва турли мессенжерларда тасдиқланмаган ахборотларни чоп этиш” кузатилаётгани, “ёлғон маълумотларни тарқатиш фактлари мавжуд”лиги сабаб бўлганини қайд этган.\nАввалроқ Ўзбекистондаги етакчи нашрларнинг долзарб муаммоларни ëритгани учун президент администрациясидан таҳдид хати олгани юзасидан Буюк Британия ва Германиянинг Ўзбекистондаги элчилари ҳам хавотир изҳор қилишган.\nТошкент вилояти Янгийўл туманидаги уйлардан бирида газ портлаши оқибатида икки киши ўлди ва яна икки киши жароҳатланди.\nФавқулодда вазиятлар вазирлигининг билдиришича, Тошкент вилояти Янгийўл тумани Истиқлол кўчаси, «Қирариқ» МФЙ да жойлашган 80-сонли уйда 30 ноябрь куни соат 7:42 да газ портлаган.\nПортлашга газ-ҳаво аралашмаси чақнаши сабаб бўлгани тахмин қилинмоқда. Портлаш оқибатида ёнғин юз берган ва уйнинг бир қисми қулаб тушган.\n“Бирламчи маълумотларга кўра, чақнаш натижасида уйнинг бир қисми қулаб тушган ва хонадон соҳиблари вайроналар остида қолган. Турар-жойнинг зарар етган қисмидан 1984 йилда туғилган И.С., 1987 йилда туғилган И.Н., 2006 йилда туғилган И.Р.Э ва 2009 йилда туғилган И.С., олиб чиқилиб, тиббиёт муассасасига юборилган”,-дейилади хабарда.\nКасалхонада 1984 йилда туғилган И.С., ва 2006 йилда туғилган И.Р., вафот этган. 1987 йилда туғилган И.Н., ва 2009 йилда туғилган И.С., турли даражада тан жароҳатлари олган.\nЎзбекистон Россиядан синов учун 500 доза вакцина сўрамоқда.\nЎзбекистон Соғлиқни сақлаш вазирлиги 2020 йилнинг охири ва 2021 йилнинг бошларида COVID-19га қарши Россия ишлаб чиқарган "Спутник V" вакцинаси синовини бошлашни режалаштирмоқда. Бу ҳақда Новости агентлиги соғлиқни сақлаш вазири Абдуҳаким Хожибоевга таяниб хабар берди.\nСентябрда Россия тўғридан-тўғри инвестициялар фонди (РТИФ) Ўзбекистондаги Laxisam фармацевтика ширкати билан 2020-2021 йилларда 35 миллион доза "Спутник V" вакцинасини етказиб бериш бўйича келишиб олгани тўғрисида маълум қилганди. Кейинроқ Laxisam Ўзбекистоннинг мувофиқлаштирувчи давлат органлари билан бу йўналишда иш олиб борилаётганини билдирган.\n“Ижобий жавоб олинган тақдирда жорий йилнинг охири ёки келгуси йилнинг бошида бу вакцинанинг клиник синовларини бошлашни режалаштираяпмиз”,-деган вазир шанба куни журналистлар билан учрашуви чоғида.\nАбдуҳаким Хожибоев РТИФга 500 доза вакцинага сўров юборганини айтди. Аввалроқ Соғлиқни сақлаш вазирлиги РТИФдан 5 минг доза вакцина сўралгани ҳақида хабар берганди.\nАбдуҳаким Хожибоевга кўра, айни пайтда Ўзбекистонга синовдан ўтказиш учун Хитойдан 6 минг доза вакцина келтирилган.\nНоябрнинг ўрталарида Озодлик Ўзбекистонда Хитойнинг коронавирусга қарши вакцинаси синовининг учинчи босқичини ўтказишга тайёргарлик кўрилаётгани, вакцина 5 минг кўнгиллида синаб кўрилиши ҳақида хабар қилган.\nАввалроқ инновацион ривожланиш вазири Иброҳим Абдураҳмонов “Халқ сўзи” нашрига берган суҳбатида Ўзбекистонда Хитой, Россия, Европа ва АҚШ вакциналарини синовдан ўтказиш режаланганини билдирган эди.\nУргутда қалбаки пул ишлаб чиқарган шахс қўлга олинди\nСамарқанд вилоят ИИБ томонидан Ургутда топилган қалбаки пуллар. Самарқанд ИИБ фотосурати.\nСамарқанд вилоятининг Ургут туманида юз минг сўмлик қалбаки пулларни ишлаб чиқарган шахс қўлга олинди.\nСамарқанд вилоят ИИБнинг маълум қилишича, Ургут тумани Қолдувойжар маҳалласида яшовчи Б.И., ўз уйида рангли принтери орқали юз минг сўмлик купюрадаги қалбаки пулларни ишлаб чиқариб, муомалага киритиб келганлиги аниқланди.\nБундан ташқари, Б.И.,нинг қариндоши Д., нинг уйи тинтув қилинганида жами 3,5 миллион сўмлик қалбаки пул топилган.\n“Мазкур ҳолатлар юзасидан Ургут тумани бўйича ИИО ФМБ ҳузуридаги тергов бўлими томонидан дастлабки тергов ҳаракатлари олиб борилмоқда”,-дейилади хабарда.\nЮНИСЕФ: Камбағалларнинг 52 фоизига давлат ҳеч қандай ижтимоий ёрдам кўрсатмайди\nХалқаро ташкилот ўз ҳисоботида ногирон болаларнинг 48 фоизи нафақа ололмаётгани ҳақида маълум қилган.\nЎзбекистонда 9 ёшгача бўлган болаларнинг тахминан 30 фоизи ва 10 ёшдан 14 ёшгача бўлган болаларнинг 24 фоизи энг камбағал оилаларда яшайди. ЮНИСЕФнинг “2019/2020: Ўзбекистондаги болалар вазиятининг таҳлили” ҳисоботида мана шундай ҳолат қайд этилди.\nҲисоботда таъкидланишича, 2018 йилда Ўзбекистон аҳолисининг 11,4 фоизи миллий камбағаллик даражасида яшаган.\nЮНИСЕФ ҳисоботида Ўзбекистондаги камбағал оилаларнинг 52 фоизи ижтимоий ҳимоя тизимидан ҳеч қандай ёрдам олмаслиги таъкидланади.\nБундан ташқари болалар учун нафақа олувчилар сони ҳам йилдан йилга пасайиб бормоқда.\nЮНИСЕФ Ўзбекистонда 2 ёшгача бўлган болани парваришлаш учун нафақа олувчилар сони 2009 йилдан бошлаб 60 фоизга камайганига эътибор қаратади. Бундан ташқари 2 ёшдан 14 ёшгача болалари бор оилаларга тўланадиган нафақалар қисқариб бормоқда ва бугунги кунда бундай нафақа фақат болаларнинг 10 фоизига берилмоқда.\n“Ҳозирги вақтда 0–17 ёшдаги болаларнинг фақат 17 фоизи бола учун бирор турдаги нафақа (болани парваришлаш учун нафақа, оилавий нафақа ёки болалар ногиронлиги бўйича нафақа) оладиган уй хўжаликларида яшайди”, – дейилади ҳисоботда.\nЮНИСЕФ ўзининг аввалги ҳисоботида Ўзбекистонда “бола пули”га эҳтиёжи бор оилаларнинг 75 фоизи нафақа олмаслиги ҳақида билдирган эди.\nМИБнинг айрим ваколатлари бекор қилинди\nБош прокуратура ҳузуридаги МИБ Шавкат Мирзиëев ташаббуси билан тузилган.\nМарказий ижро бюросидан электр, иссиқлик энергияси, газ, водопроводдан фойдаланиш қоидаларини бузишга оид жиноятларни аниқлаш ваколати олиб ташланди. Бу меъёр "Суд ҳужжатлари ва бошқа органлар ҳужжатларини ижро этиш тизимини яна-да такомиллаштириш чора-тадбирлари тўғрисида”ги президент фармонда белгилаб қўйилди.\nФармонга асосан, бундан буён электр, иссиқлик энергияси, газ, водопроводдан фойдаланиш қоидаларини бузишга оид жиноятларни аниқлаш, бартараф этиш ва уларнинг олдини олиш билан Бош прокуратура ҳузуридаги Иқтисодий жиноятларга қарши курашиш департаменти шуғулланади.\nЭлектр, иссиқлик энергияси, газдан фойдаланиш билан боғлиқ маъмурий ҳуқуқбузарликларни аниқлаш, бартараф этиш ва уларнинг олдини олиш эса ички ишлар органлари зиммасига юқланди.\nБундан ташқари, фармон билан 2020 йил 1 декабрдан бошлаб маъмурий жарима қўллаш тўғрисидаги ижро ҳужжатлари МИБ органларига жаримани ихтиёрий тўлаш учун муддатлар тугаганидан сўнг тақдим этилади.\nШунингдек, мулкий тусга эга бўлган ижро ҳужжатлари бўйича ундириладиган ижро йиғими ундирув суммаси БҲМнинг 1000 баравари (223 миллион сўм)дан ортиқ бўлмаган ижро ҳужжатлари бўйича ундирилаётган сумманинг 5 фоизи, ундирув суммаси БҲМнинг 1000 баравари (223 миллион сўм)дан ортиқ бўлган ижро ҳужжатлари бўйича ундирилаётган сумманинг 2 фоизи миқдорида ўрнатилади.\nноябр 29, 2020\nМонополия қўмитаси чигит савдосини чеклаган 3 та ҳокимлик устидан иш қўзғатганини маълум қилди\nМонополияга қарши курашиш қўмитаси Қашқадарё, Сурхондарё ва Хоразм вилоят ҳокимликларининг пахта чигитини бошқа вилоятларга чиқармаслик қарорини ноқонуний, деб топди.\nҚўмита сайтида берилган баёнотда айтилишича, бу ҳокимликлар олиб чиқилаётган чигитни тўхтатиб қолиш ҳақида ҳудудий ИИБларга оғзаки топшириқ берган ва бу топшириқ ноқонуний равишда берилган.\nҚўмита матбуот хизматининг маълум қилишича, биржа савдоларида чигит савдоси бўйича ҳудудий чекловлар назарда тутилмаган, аммо ҳокимликлар чигитни фақатгина ўз ҳудудида сотиб олиниши ва ташқарига чиқармаслик бўйича кўрсатма бермоқда.\n"Бугунги кунда қўмита томонидан юқорида тилга олинган вилоятлар ҳокимликлари ҳамда Ички ишлар бошқармаларига нисбатан тегишли иш қўзғатди", дейилади қўмита баёнотида.\nАйни пайтда, қўмита қўзғаган иш, бу ҳокимларга қандай ҳуқуқий оқибатларни олиб келиши мумкинлиги ҳақида маълумот берилмади.\nАввалроқ Gazeta.uz нашри, вилоят ҳокимиятлардан биридаги ахборот манбасига таяниб, ҳокимликлар ўрнатиб олган тақиқ тадбиркорларга жиддий зарар келтираётгани, уруғлик чигит кластерлари эса тўловни вақтида ўтказа олмаётгани ҳақида ёзган эди.\nАОКА маҳаллий нашрларга юборган огоҳлантириш хатига изоҳ берди\nАОКА раҳбари Асаджон Ходжаев\nАхборот ва оммавий коммуникациялар агентлиги АОКА маҳаллий Интернет нашрларига юборган огоҳлантириш хатлари бўйича баёнот берди.\nБаёнотда айтилишича, кейинги пайтларда "айрим оммавий ахборот воситалари, ижтимоий тармоқ ва турли мессенжерларда тасдиқланмаган ахборотларни чоп этиш кузатилмоқда, ёлғон маълумотларни тарқатиш фактлари мавжуд".\nБаёнотда, 20-23 ноябрь кунлари «Kun.uz», «Daryo.uz», «Gazeta.uz», «Podrobno.uz», «Repost» Интернет нашрларида "қонунчилик талабларига мос келмайдиган ахборотларни тарқатиш ҳолатлари" аниқлангани учун огоҳлантириш хатлари юборилгани айтилган.\nАгентлик хулосасига кўра, «Kun.uz» сайтида ижтимоий тармоқ фойдаланувчиларининг "ҳақоратли фикрлари ва чақириқлари жамоатчилик фикри сифатида тақдим этилган".\n«Gazeta.uz», «Daryo.uz», «Podrobno.uz», «Repost» сайтларида жойлаштирилган материалларда "коронавирус инфекцияси билан касалланганлар статистикаси шубҳа остига олинган". Дарвоқе, бу нашрлар иккита расмий манба - президент матбуот хизмати ва Соғлиқни сақлаш вазирлигининг коронавирус беморлари ҳақида берган рақамлари ўртасидаги тафовутни ёзгани учун АОКАдан огоҳлантириш олган.\n"Агентлик журналист ва блогерларга давлат органларининг ОАВ билан конструктив ва очиқ мулоқотда бўлишлари учун ҳар томонлама амалий ёрдам кўрсатишга тайёрлигини билдиради, шунингдек, мамлакатда сўз эркинлиги ва оммавий ахборот воситалари ривожланишини таъминлашни кафолатлайди" дейилади баёнотда.\nАммо, агентликнинг маҳаллий нашрларга йўллаган бу огоҳлантируви ушбу нашрлар ва халқаро ташкилотлар томонидан маҳаллий матбуотга босим сифатида баҳоланмоқда.\nХусусан, мустақил нашрларнинг ўзи, танқидий чиқишлар учун "жиддий ҳуқуқий оқибатлардан" огоҳлантирган АОКАни босим ўтказишга уринишда айбламоқда.\nАОКА можароси: Хориж элчилари ўзбек матбуоти ҳимоясига чиқди - Алламжонов ва Мирзиëева жим\nноябр 28, 2020\nЎзбек ҳукумати Суриядан ватандошларининг навбатдаги гуруҳини олиб келмоқчи\nЎзбекистон делегацияси Сурияга ташриф буюриб, ушбу мамлакатда қийин аҳволга тушиб қолган республика фуқаролари, аёллар ва болаларни ватанига қайтариш бўйича навбатдаги акциянинг ташкилий масалаларини муҳокама қилган.\nБу ҳақда Ўзбекистон Ташқи ишлар вазирлигининг "Дунё" агентлиги хабар берди.\n"Ушбу мақсаддаги чора-тадбирларни амалга ошириш жараёнида фақат инсонпарварлик тамойилларига таянилади", — дейилади хабарда.\nСуриядан қанча ўзбекистонлик олиб келиш мўлжалланаётгани ҳақда хабарда маълумот келтирилмаган.\nАйни пайтда Туркия матбуоти Ўзбекистон бош вазири маслаҳатчиси Меҳриддин Ҳайриддинов бошлиқ делегация 26 ноябр куни Сурия шимолига сафар қилиб, у ердаги автономия маъмурият раҳбарлари, жумладан Абдул Карим Умар ва унинг муовини Фанар Қайитлар билан музокара ўтказгани ҳақда хабар қилди.\nАбдул Карим Умар Туркия доҳил АҚШ ва Европа Иттифоқи ҳам террор ташкилоти деб тан олган ПКК Курдистон Ишчилар Партияси ташқи алоқалар бюроси ҳамраисларидан бири экани айтилади.\nЎзбекистон ҳукумати илк бор 2019 йил май ойи охирида 156 нафар ўзбекистонлик, асосан аёллар ва болаларни Uzbekistan Airways’нинг Сурия пойтахти Дамашқдан амалга оширилган махсус рейси билан Ўзбекистонга олиб келган эди.\nКейинчалик ушбу операция давомида Ўзбекистон томони маълум бир қийинчиликларга дуч келгани аён бўлган эди. Хусусан, Ўзбекистон Президенти Шавкат Мирзиёев бир давлат Суриядан ватандошларни олиб қайтиш учун Ўзбекистон самолётини уриб тушириш билан таҳдид қилганини маълум қилган эди.\nҚурилиш ширкати Ёшлар Иттифоқини иш ҳақини бермаганликда айбламоқда\nЖиззах шаҳрида Ёшлар инновацион марказини қурган қурувчи ширкат Ёшлар иттифоқини 9 млрд сўмлик ҳақини бир ярим йилдан буён бермай келаётганликда айбламоқда.\nЖиззах вилояти марказидаги Ёшлар марказини қуриш ва реконструкция қилиш билан "Jizzax Real qurilish ta’mir" МЧЖ шуғулланган.\nБино бир йил олдин қуриб-битказилиб, фойдаланишга топширилганди.\nОбъектнинг жами қиймати 14 млрд 343 млн сўмни ташкил этади. Кун.уз нашри хабарига кўра, ушбу сумманинг 5 млрд 446 млн сўми қурувчи тадбиркорга тўлаб берилган холос. Қарийб 9 млрд сўмни буюртмачи бермаган.\nЁшлар иттифоқи нега пул тўланмаганини изоҳламаяпти. Ўзбекистонда қурилиш ширкатлари давлат идоралари буюртмасини бажариб бўлгач пулини ололмаслиги сўнгги йилларда кўп учрамоқда.\nСардоба сув омборидаги сув тошқини оқибатларини тиклашга сафарбар этилган қурувчилар ойлаб пулини ололмаётганликлари ҳақида Озодлик хабар берган.\nноябр 27, 2020\nЮк автомобилларининг пойтахтга кириш-чиқиши бўйича чеклов жорий қилиниши мумкин\nЮк автомобиллари учун Тошкент шаҳрига кириб чиқишда чекловлар ўрнатилиши мумкин. Бу ҳақда Ўзбекистон Олий Мажлиси Қонунчилик палатаси депутати Расул Кушербаев ўз Телеграм-канали орқали маълум қилган.\n“Халқ депутатлари Тошкент шаҳар кенгашига Тошкент шаҳар ИИБ ЙҲХБ томонидан йўлларда тирбандликнинг олдини олиш мақсадида эрталаб соат 7.00-10.00 ва кечки 17.00-20.00 вақтлар оралиғида Тошкент шаҳрига оғир юк ташувчи транспорт воситаларининг кириб чиқишини чеклаш ҳақида қарор қабул қилиш таклифи киритилган”, деб ёзган парламентнинг қуйи палатаси депутати.\nКушербаевга кўра, мазкур масала тез кунларда Тошкент шаҳар кенгаши депутатлари томонидан кўриб чиқилиши режаланган.\nУнинг фикрича, шаҳар депутатлари бу қарорни қабул қилган тақдирда, пойтахтда тирбандлик камайиши эҳтимоли бор.\nТошкентлик гувоҳлардан олинган маълумотларга кўра, кейинги пайтларда эрталаб (одамлар ишга кетадиган вақт) ва оқшомлари (одамлар ишдан қайтадиган вақт) пойтахт кўчаларида тирбандлик юзага келаётганини кузатиш мумкин.\nДекабрь ойидан компьютер ўйинлари марказларини очишга изн берилди\nЖорий йилнинг 1 декабридан Ўзбекистонда компьютер ўйинлари марказлари фаолиятига рухсат берилади.\nРеспублика махсус комиссияси қарорида қайд этилишича, бундай чора “электрон спортни янада ривожлантириш мақсадида” кўрилмоқда.\nҚарорга мувофиқ, компьютер ўйинлари марказлари қатор санитария-эпидемиологик қоидаларга қатъий риоя қилиш, хусусан, залларда мижозларни ижтимоий масофани таъминлаган ҳолда жойлаштириш, ходимларнинг тиббий ниқоб ва тиббий қўлқопларда бўлиши, ҳар бир фуқаронинг тана ҳароратини ўлчаб, 37 С ва ундан юқори бўлган, инфекция аломатлари мавжуд ҳолатда ҳамда тиббий ниқобда бўлмаган ҳолларда объектга киритмаслик чораларини кўриш талаб қилинади.\nБундан ташқари, марказ ходимлари зиммасига ҳар бир мижоздан кейин стол ва бошқа жиҳозларнинг юза қисмини дезинфекцион воситалар билан тозалаш вазифаси ҳам юкланган.\nЎзбекистонда коронавирус инфекцияси тарқалишининг олдини олиш чораси ўлароқ шу йил март ойи ўртасидан кўплаб хизмат кўрсатиш шохобчалари, жумладан компьютер ўйинлари марказларининг ҳам фаолияти вақтинча тўхтатиб қўйилганди.\nТошкентда Artel’га қарашли корхонада ёнғин чиқди\nТошкентнинг Яшнобод туманида жойлашган Techno Continental корхонасида 27 ноябрь куни тушга яқин ёнғин берган.\nФавқулодда вазиятлар вазирлиги матбуот хизмати маълумотига кўра, ёнғинга ишлаб чиқариш жараёнида ишлатиладиган сиқилган газнинг сизиб чиқиши сабаб бўлган.\nЁнғин натижасида воқеа жойида ишлаётган корхона ходимларидан бир гуруҳи термик жароҳат олганини билдирган ФВВ уларнинг сонига аниқлик киритмаган.\nВоқеа жойига ёнғин-қутқарув бўлинмалари етиб боргунига қадар корхона ходимларининг саъй-ҳаракатлари билан ёнғин бартараф этилган.\nЖароҳат олган ходимлар зудлик билан Республика шошилинч тез тиббий ёрдам марказига жойлаштирилган.\nХабарномада ҳодиса рўй берган жойда вазиятни ўрганиш ва бартараф этиш учун фавқулодда вазиятлар вазирининг биринчи ўринбосари бошчилигида тузилган республика ишчи гуруҳи фаолият олиб бораётгани қайд этилган.\nМаълумотларга кўра, 2018 йил январида рўйхатга олинган Techno Continental корхонаси маиший электр ускуналари ишлаб чиқариш билан шуғулланади. Корхонанинг муассислари Artel Electronics (62,5 фоиз) ҳамда İlk Sabah İnşaat Anonim Şirketi (37,5 фоиз) бўлиб ҳисобланади.\nАндижонда 32 ёшли йигит ўлимига сабаб бўлган ИИБ ходимлари узоқ муддатларга қамалди\n32 ёшли А. Абдукаримов Андижон ички ишлар ходимлари томонидан қийноққа тутилган ортидан жон таслим қилган эди.\nЖиноят ишлари бўйича Андижон вилоят суди биносида 27 ноябрь куни шаҳар ИИБ ходимлари томонидан қийноққа солингани оқибатида ҳаётдан кўз юмган 32 ёшли А. Абдукаримов ўлими билан боғлиқ жиноят иши бўйича маҳкама ниҳоясига етди ҳамда суд ҳукми эълон қилинди.\nЎзбекистон Олий суди матбуот хизмати маълумотига кўра, Ўзбекистон Жиноят кодексининг қатор моддалари билан айбдор деб топилган судланувчилар – Андижон шаҳар ИИО ФМБ 4-сонли ИИБ ЖҚГ тезкор вакили лавозимида ишлаган Д. Ҳамралиев 9 йилга, тезкор вакил Қ. Қодиров 10 йилга, тезкор вакил Э. Райимжонов 10 йилга, тезкор вакил Ф. Ҳусанбоев 10 йилга, Андижон шаҳар ИИО ФМБ 4-сонли ИИБ бўлими бошлиғи лавозимида ишлаган П. Мамажонов эса 8 йилу 6 ойга озодликдан маҳрум қилинган. Шунингдек, суд Андижон шаҳар ИИО ФМБ 4-сонли ИИБ навбатчилик қисми навбатчиси вазифасида ишлаган А. Тўрақуловни 1 йил муддатга ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилинган ҳолда 1 йил озодликдан маҳрум қилиш ҳақида ҳукм чиқарган.\nШу йил 30 май куни Андижон шаҳар ИИБсининг 4-бўлимидан қийноқ белгилари билан кома ҳолатида касалхонага олиб келинган А.Абдукаримов 11 июнь куни оламдан ўтгани ҳақида Озодлик аввал хабар қилганди.\nМазкур ҳодиса ҳақида июнь ойи охирида ҳатто Ўзбекистон президенти Шавкат Мирзиёев ҳам эслатиб, ички ишлар идораларидаги қийноқларни кескин танқид қилганди.\nТошкент яқинида маҳаллий журналист калтаклаб кетилди\nБахтиёр Эсоновнинг ўзи калтакланишини касбий фаолиятига боғламаяпти\nҚишлоқ хўжалиги вазирлигига қарашли “Ўзбекистон қишлоқ хўжалиги” журнали мухбири Бахтиёр Эсонов 21 ноябрь куни номаълум шахслар томонидан калтакланиб, дала четидаги ариққа ташлаб кетилди.\nЭсоновнинг яқинлари Озодликка ҳозирда Тошкент Тиббиёт Академияси клиникасида муолажа олаётган журналистнинг аҳволи қониқарли экани, аммо жароҳатлари битиши учун узоқ муддатли даволанишга тўғри келиши мумкинлигини маълум қилишди.\nТошкент вилояти Зангиота тумани ИИБ тергов бўлимидан олинган маълумотга кўра, журналистга ҳужум қилган икки нафар шахс қўлга олинган. Уларнинг ёнидан журналист Бахтиёр Эсоновнинг 1,1 миллион сўм пули, Redmi русумли уяли алоқа телефони ҳамда хизмат гувоҳномаси топилган.\nДастлабки суриштирувларга кўра, 21 ноябрь куни ишдан қайтаётган мухбир хусусий киракашлар машинасига ўтирган. Ҳайдовчи Тошкент вилояти Зангиота тумани Назарбек қўрғонига етмасдан рулни яйдоқ дала четига буриб, журналистдан пул ва бошқа ашёларини чиқаришини талаб қилган. Сўнгра уни икки номаълум шахс уни уриб, “ўлди” деган гумон билан дала четидаги ариққа ташлаб кетишган.\nОзодлик журналист Бахтиёр Эсоновнинг ўзи билан ҳам гаплашишга муваффақ бўлди.\n“21 ноябрь куни ишдан қайтаётиб, хусусий киракашларнинг машинасига ўтирдим. Улар ярим йўлда машинани дала томонга буриб, менга пичоқ билан пўписа қилишди. Сўнг дўппослаб, нарсаларимни тортиб ола бошлашди. Ўзимга келиб, машинанинг рақами 10 O 538 TA эканини эсладим. Амаллаб уйга етиб олгач, тез тиббий ёрдамга қўнғироқ қилдим”, - деди журналист.\nШифокорлар хулосасига кўра, калтакланиш оқибатида журналистнинг тишлари синган, танасида оғир гематома асоратлари бор, бош қисмида эса жиддий жароҳатлар мавжуд.\nШунингдек, унинг тана қисмида кўплаб шилинмалар, ички қон кетиши ва тана аъзоларининг синиши билан боғлиқ жароҳатлар бор.\nТошкент вилояти Зангиота тумани ИИБ навбатчилик қисми журналистнинг калтакланишига оид вазиятга изоҳ бермаслиги, бу ҳодиса унинг касбий фаолияти билан боғлиқми-йўқлигига оид маълумотларга эга эмаслигини билдирди.\nЎзбекистон Журналистлари ижодий уюшмасининг телефон гўшагини кўтарган ходимаси бу ҳодисадан бехабарлигини таъкидлади.\nАйни пайтда Б. Эсоновнинг ўзи калтакланишига касбий фаолияти сабаб бўлгани эҳтимолдан йироқ эканини қайд этди.\nҲайвонларга шафқатсиз муносабатда бўлганларни жиноий жавобгарликка тортиш режалаштирилмоқда\nҲайвонга нисбатан шафқатсиз муносабатда бўлганлар бир йилгача озодликдан маҳрум қилиниши мумкин.\nҲайвонларга нисбатан шафқатсиз муносабатда бўлганларга жиноий жавобгарлик белгиланиши режалаштирилмоқда. Бу борадаги қонун лойиҳаси Норматив-ҳуқуқий ҳужжатлар лойиҳалари муҳокамаси порталига жойлаштирилди.\n“Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун лойиҳасида Жиноят кодексини 202-прим модда билан тўлдириш таклиф қилинган.\nМазкур моддага асосан ҳайвонга нисбатан шафқатсиз муносабатда бўлиш, уни қийнаш унинг ўлимига ёхуд майиб бўлишига олиб келиш базавий ҳисоблаш миқдорининг йигирма беш бараваридан эллик бараваригача миқдорда жарима ёки икки юз қирқ соатгача жамоат ишлари ёхуд бир йилгача ахлоқ тузатиш ишлари ёхуд олти ойгача озодликни чеклаш ёки олти ойгача озодликдан маҳрум қилиш билан жазоланади.\nБу қилмиш бир гуруҳ шахслар томонидан олдиндан тил бириктириб ёки оммавий ахборот воситаларидан, телекоммуникация тармоқларидан, шунингдек, Интернетдан фойдаланиб тарқатган ҳолда содир этилган бўлса ёҳуд икки ёки ундан ортиқ ҳайвонга нисбатан содир этилган бўлса, вояга етмаган шахс ҳозирлигида ёки Қизил китобга киритилган ҳайвонларга нисбатан содир этилган бўлса - базавий ҳисоблаш миқдорининг эллик бараваридан юз бараваригача миқдорда жарима ёки уч юз олтмиш соатгача жамоат ишлари ёхуд уч йилгача ахлоқ тузатиш ишлари ёхуд бир йилгача озодликни чеклаш ёки бир йилгача озодликдан маҳрум қилиш билан жазоланади.\nЎзбекистон Ядро тадқиқотлари бирлашган институтига тўлақонли аъзолигини тиклади\nЯдро тадқиқотлари бирлашган институтининг Дубнадаги бош қароргоҳи.\nЎзбекистон Ядро тадқиқотлари бирлашган институтига тўлақонли аъзолигини 2021 йил 1 январдан қайта тиклайди. Бу ҳақда Фанлар академияси 26 ноябрь куни маълум қилди.\nХабарда айтилишича, Ўзбекистоннинг тўлақонли аъзолигини қайта тиклаш масаласи 23 ноябрда Ядро тадқиқотлари бирлашган институтига аъзо давлатлар мухтор вакиллар қўмитасининг йиллик сессиясида муҳокама қилинган.\nҚўмита аъзолари томонидан Ўзбекистоннинг Ядро тадқиқотлари бирлашган институтига тўлақонли аъзолигини 2021 йил 1 январдан тиклаш қарори қабул қилинди.\n“Ўзбекистоннинг Ядро тадқиқотлари бирлашган институтига аъзолиги маҳаллий мутахассисларнинг йирик халқаро лойиҳаларда иштирок этиши ҳамда ядро технологиялари, ядровий тиббиёт, ахборот технологиялари ва материалшунослик йўналишларида юқори малакали кадрлар тайёрлашда кенг имкониятлар яратади”,-дейилади расмий билдирувда.\nЯдро тадқиқотлари бирлашган институти Озарбайжон, Арманистон, Беларус, Болгария, Вьетнам, Грузия, Қозоғистон, КҲДР, Куба, Молдова, Мўғулистон, Польша, Россия, Руминия, Словакия. Ўзбекистон, Украина, Чехия каби 18та давлат томонидан таъсис этилган эди.\nФанлар академияси расмий хабарида Ўзбекистон 65 йиллик тарихга эга мазкур институга тўлақонли аъзоликдан қачон чиққани ва бунинг сабаблари айтилмаган.\n"Газета уз"нинг ёзишича, Ўзбекистон институтга 1992 йилда аъзо бўлган, бироқ 2015 йилда қарздор бўлиб қолгани ортидан аъзоликни тўхтатган.\nХабарда айтилишича, шу кунгача Ўзбекистон институтдан бўлган қарзнинг 60 фоизини тўлади. Қарзнинг қолган миқдори 20 йил давомида бўлиб-бўлиб тўланади.\nЎзбеклар жамияти: Ҳар йили 25тача ўлик жўнатардик...\nСоғлом турмуш тарзи ва носоғлом вазият: Президент фармони мажбурий меҳнат ва пробкаларга сабаб бўлди\nҚиш бошланмай туриб қарийб 20 ўлим. Бироқ ҳеч ким товон талаб қилмайди\nМирзиёев Администрацияси давлат матбуоти билан мустақил нашрлар ўртасида фарқ кўрмайди - Ҳужжат\nДХХ Суперлига ва Про Лигада "келишилган ўйинлар" ҳакамларини очиқлади, таниқли ҳакам Қатардан чақириб олинди


Имомали Раҳмон: Панжшерда блокада туфайли гуманитар инқироз бошланди\nАфғонистондаги ва айниқса Панжшердаги вазият жуда оғир ва олдиндан айтиб бўлмайдиган бўлиб қолмоқда, деди Тожикистон раҳбари Имомали Раҳмон Шанхай ҳамкорлик ташкилоти (ШҲТ) Давлат раҳбарлари кенгашининг йиғилишини очар экан.\nДушанбедаги “Кохи Наврўз» мажмуасидаги йиғилишда Қозоғистон, Қирғизистон, Ўзбекистон президентлари, Покистон бош вазири, Россия Ташқи ишлар вазирлиги бошлиғи, ШҲТ кузатувчи давлатлари — Беларус ва Эрон раҳбарлари иштирок этмоқда.\nДушанбедаги саммитда Россия, Хитой, Мўғулистон президентлари ва Ҳиндистон бош вазири онлайн режимда иштирок этмоқда.\nИмомали Раҳмоннинг айтишича, Толибон ҳаракати Афғонистонда автократия ўрнатмоқчи. Бир кун олдин, КХШТ йиғилишида Тожикистон раҳбари, толиблар инклюзив ҳукумат тузиш ҳақидаги ваъдаларига зид равишда, ўрта асрларнинг шариат қонунлари асосида қаттиқ исломий амирлик тузилганини эълон қилганини таъкидлади.\nТожикистон раҳбари Панжшер вилоятидаги вазиятдан жиддий хавотир билдирди. Унинг сўзларига кўра, Толибон Панжшернинг озиқ-овқат ва бошқа ҳаётий муҳим маҳсулотларга киришини бутунлай тўсиб қўйган, бу эса ҳудудда гуманитар инқирозни келтириб чиқарди.\nРаҳмон БМТ, Халқаро Қизил Хоч ва бошқа халқаро гуманитар ташкилотлар раҳбариятига Афғонистон халқига ёрдам беришни сўраб мурожаат қилди.\nТожикистон президенти, шунингдек, Афғонистондаги давлат тизимини барча фуқароларнинг иродаси ва позициясини инобатга олган ҳолда белгилаш кераклигини таъкидлади.\nРасмий хабарларга кўра, жума куни ШҲТ доирасидаги тўғридан-тўғри учрашувдан ташқари, биринчи марта КХШТ ва ШҲТ раҳбарларининг Афғонистондаги вазият бўйича умумий саммити ҳам бўлиб ўтади. Тўғри, учрашувда Кобулдан делегация бўлмайди: Афғонистонда ҳокимиятни қўлга олган Толибон ҳаракати ҳали қонуний ҳукумат эмас. Халқаро ҳамжамият Толибон ўз мажбуриятларини бажарадими ёки йўқми, ваъда қилинганидек, терроризмга қарши курашадими ва инсон ҳуқуқларини, шу жумладан аёллар ҳуқуқларини таъминлаяптими, назорат қилади.\n16 сентябрь куни Душанбеда Коллектив Хавфсизлик Шартномаси Ташкилотига (КХШТ) аъзо давлатлар раҳбарлари Афғонистондаги вазиятни муҳокама қилишди. Учрашув иштирокчилари КХШТнинг жанубий чегараларидаги вазиятдан хавотир билдиришди, лекин аниқ қарорлар қабул қилинмади.